Asetenam Nsɛm: Nneɛma Titiriw a Akɔ So Wɔ Ahenni Adwuma no Mu | Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Mauritian Creole Maya Mixe Mongolian Ndebele Ndonga Nepali Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tshiluba Tsonga Tswana Turkish Turkmen Turkmen (Cyrillic) Twi Tzotzil Ukrainian Urdu Uzbek Venda Vietnamese Wallisian Waray-Waray Wolaita Xhosa Zulu\nNneɛma Titiriw a Akɔ So Wɔ Ahenni Adwuma no Mu\nMildred Olson anom asɛm\nDa bi nnipabɔnefo bi bɛtow hyɛɛ asɛmpatrɛwfo fie a ɛwɔ Santa Ana, El Salvador no so. Na ɛyɛ 1947. Saa bere no na Ɔwɛn-Aban Adesua rekɔ so. Nea wɔhui ara ne sɛ mmerante bi retotow abo ba dan no mu. Katolek asɔfo na na wɔhyɛ eyi akyi. Ankyɛ koraa na asɔfo yi dii basabasayɛfo bi anim baa asɛmpatrɛwfo fie hɔ. Na ebi kurakura agyatɛn, na na ebi nso kurakura ahoni. Wɔde abo boroo fie no ara nnɔnhwerew mmienu na wɔteɛteɛɛm sɛ, “Ɔbaabun no nnya nkwa daa!” na “Yehowa nwu!” Ná wɔpɛ sɛ wɔhunahuna asɛmpatrɛwfo no na wɔfi kurom hɔ. Asɛm yi sii mfe 67 ni. Nea mereka yi nyɛ bɔsrɛmka efisɛ na meka asɛmpatrɛwfo a wɔwɔ hɔ no ho. *—Hwɛ asehɔ asɛm no.\nME NE Evelyn Trabert kɔɔ Ɔwɛn Aban Gilead Bible Sukuu, na na yɛka adesuakuw a ɛto so nnan ho. Yɛwiei no, mfe mmienu akyi na nnipabɔnefo yi baa yɛn so. Saa bere no na baabi a wɔyɛ Gilead Sukuu no bɛn Ithaca, New York. Yɛwiee sukuu no, wɔma yɛkɔyɛɛ asɛmpatrɛwfo wɔ El Salvador. Metenaa hɔ bɛyɛ mfe 29. Ma menka nea ɛma mesii gyinae sɛ mɛyɛ saa adwuma no, na mewie a maka asɛmpatrɛw adwuma no nso ho asɛm kakra.\nSƐNEA YƐN ABUSUA HUU NOKWARE NO\nM’awofo din de John ne Eva Olson, na na wɔte Spokane, Washington, U.S.A. Wɔwoo me afe 1923. Ná m’awofo yɛ Lutheranfo nanso na wɔnnye hellgya a asɔre no kyerɛkyerɛ no ntom. Ná wɔnnye nni sɛ Onyankopɔn a ɔyɛ ɔdɔ bɛyɛ nnipa ayayade. (1 Yohane 4:8) Na me papa yɛ adwuma wɔ baabi a wɔto paanoo. Anadwo bi, ne yɔnko dwumayɛni bi ma ɔhu fii Bible mu sɛ Onyankopɔn nyɛ nnipa ayayade wɔ hellgya mu. Ankyɛ koraa na m’awofo fii ase ne Yehowa Adansefo suaa ade. Wɔhuu nea Bible kyerɛkyerɛ ankasa fa awufo ho.\nSaa bere no na madi mfe nkron pɛ, nanso meda so ara kae sɛ na m’awofo ani gye nea wɔresua no ho paa. Bere a wɔhuu sɛ Onyankopɔn din de Yehowa na ɔnyɛ Baasakoro no, ɛkaa wɔn koma paa. (Yohane 8:32) M’awofo de nokware a wɔresua no kyerɛkyerɛɛ me, na me nso mesoo mu kua. Bible akenkan anyɛ me anihaw da, mmom na m’ani gye sɛ mɛsua Onyankopɔn Asɛm. Ɛwom, na mefɛre ade, nanso na metaa ne m’awofo kɔ asɛnka. M’awofo bɔɔ asu 1934, na me nso mebɔɔ asu 1939. Saa bere no na madi mfe 16.\nMe ne me maame ne me papa; 1941 nhyiam a yɛkɔe wɔ St. Louis, Missouri\nJuly 1940 no, m’awofo tɔn wɔn fie na yɛtu kɔɔ Coeur d’Alene, Idaho. Yɛn baasa nyinaa fii akwampae adwuma ase wɔ hɔ. Yɛhanee dan tenaa mu wɔ abansoro bi so, na na wɔyɛ kar ho adwuma wɔ ase. Yɛn fie na na yɛyɛ asafo nhyiam. Saa bere no, na asafo kakraa bi na ɛwɔ Ahenni Asa. Ná asafo dodow no ara han dan yɛ adesua wom anaa wɔhyia wɔ anuanom afie.\nAfe 1941 no, me ne m’awofo kɔɔ nhyiam wɔ St. Louis, Missouri. Ɛda a ɛtwa to wɔ nhyiam no ase no, na ɛyɛ “Mmofra Da.” Saa da no, wɔmaa mmofra a wɔadi mfe 5 kɔsi mfe 18 bɛtenaa anim. Bere a Onua Joseph F. Rutherford rebewie ne kasa no, ɔdan n’adwene baa mmofra no so. Ɔka kyerɛɛ mmofra a yɛwɔ hɔ nyinaa sɛ, sɛ yɛgye tom sɛ “yɛbɛtie Onyankopɔn ne ne Hene no” a, yɛnsɔre nnyina hɔ. Yɛn nyinaa sɔre gyinaa hɔ. Afei Onua Rutherford kae sɛ: “Monhwɛ, Ahenni no ho adansefo foforo bɛboro 15,000 ni!” Ɛhɔ ara na mesii gyinae sɛ mede me nkwa nna a aka nyinaa bɛyɛ akwampae adwuma.\nYƐN ABUSUA NO DWUMADI\nAbosome kakra wɔ nhyiam no akyi no, yɛn abusua no tu kɔɔ Oxnard wɔ California anafo fam. Ahyehyɛde no kae sɛ yɛnkɔtew asafo wɔ hɔ. Kar bi na na yɛde ayɛ yɛn fie; mpa baako pɛ na na ɛsi mu. Anadwo biara na ɛsɛ sɛ yɛto me mpa wɔ pon a yɛdidi so no so. Na ɛyɛ nsakrae kɛse efisɛ yɛmmaa ha no, na me nko ara mewɔ me dan!\nDecember 7, 1941, Japan kɔtow topae too Pearl Harbor wɔ Hawaii sɛe hɔ. Ade kyee no, United States de ne ho gyee Wiase Ko II no mu. Ɛno akyi pɛɛ na yɛkɔɔ California no. Saa bere no na Japanfo akohyɛn nam nsu ase wɔ mpɔtam hɔ, enti atumfoɔ no hyɛɛ mmara sɛ wɔn a wɔtete mpoano nyinaa nnunnum wɔn nkanea anadwo. Esum kabii yi nti, na ɛyɛ den ma Japanfo no sɛ wɔbɛhu baabi a wɔbɛtow atopae agu.\nAbosome kakra akyi wɔ September 1942 no, yɛkɔɔ Wiase Foforo Teokrase Nhyiam wɔ Cleveland, Ohio. Meda so ara kae kasa a Onua Nathan H. Knorr mae no. Asɛmti no ne “Asomdwoe—So Ɛbɛkyɛ?” Ɔkaa nkɔmhyɛ bi a ɛwɔ Adiyisɛm ti 17 ho asɛm. Nkɔmhyɛ no fa ‘aboa a ɔwɔ hɔ, nanso onni hɔ, na ɔrebefi amoa donkudonku no mu apue’ no ho. (Adiyisɛm 17:8, 11) Onua Knorr kyerɛkyerɛɛ mu sɛ ‘aboa no’ ne Amanaman Apam a n’adwuma baa awiei wɔ ɔko no mu no. Afei ɔkae sɛ wiase no de asomdwoe ahyehyɛde foforo bɛsi Amanaman Apam no ananmu na asomdwoe kakra aba. Saa pɛpɛɛpɛ na ɛsii. Wiase Ko II no baa awiei 1945. Ɛno akyi no, wɔde Amanaman Nkabom no sii Amanaman Apam no ananmu. Ɛfi saa bere no, Yehowa Adansefo de ahokeka kaa Ahenni no ho asɛmpa wɔ asase so baabiara. Ampa, yɛhu sɛ yɛn dodow abu abɔ ho bebree!\nAdansedi krataa a menyaa wɔ Gilead\nSaa nkɔmhyɛ no boaa me ma mehuu sɛ na adwuma pii da yɛn anim. Enti bere a anuanom de too gua sɛ afe a ɛdi hɔ no Gilead sukuu bɛfi ase no, meyɛe sɛ mɛkɔ sukuu no bi na mabɛyɛ ɔsɛmpatrɛwfo. Afe 1943 no, wɔma mekɔyɛɛ akwampae adwuma wɔ Portland, Oregon. Saa bere no, yɛkɔ asɛnka a na yɛde gramafon bɔ Bible mu nsɛm kyerɛ afiewuranom wɔ wɔn aboboano; yɛwie a na yɛama wɔn asafo nhoma a ɛka Onyankopɔn Ahenni ho asɛm. Mekɔɔ so dwen asɛmpatrɛw adwuma no ho afe mũ no nyinaa.\nAfe 1944 no, me ne m’adamfo Evelyn Trabert nsa kaa krataa sɛ yɛnkɔ Gilead Sukuu. Ɛyɛɛ me dɛ paa sɛ wɔtoo nsa frɛ yɛn! Yɛde abosome nnum na ɛkɔɔ sukuu no, na akyerɛkyerɛfo no kyerɛɛ yɛn ɔkwan a yɛbɛfa so asua Bible ate mu dɛ. Akyerɛkyerɛfo no ahobrɛase kaa yɛn koma paa. Ɛtɔ da bi a na akyerɛkyerɛfo no ara som yɛn bere a yɛredidi. Yɛwiee Gilead Sukuu January 22, 1945.\nMe ne Evelyn, ne Leo Mahan ne ne yere Esther, kɔduu Santa Ana, El Salvador June 1946. Na afuw no “ahoa sɛ wotwa.” (Yohane 4:35) Bere a yɛdii abosome kakra no, yɛkɔɔ ɔmansin nhyiam a ɛdi kan wɔ Santa Ana. Yɛtoo nsa frɛɛ nkurɔfo sɛ wɔmmetie bi, na nnipa bɛyɛ 500 bae. Yɛn ani gyei papaapa. Asɛmpaka adwuma a na yɛreyɛ no hyɛɛ asɔfo no abufuw paa. Yɛwiee nhyiam no, ne nnawɔtwe na wɔbɔɔ nkurɔfo paa ma wɔbɛdii atuntunasɛm a yɛkaa ho asɛm mfiase no. Na wɔpɛ sɛ wɔbɔ yɛn ntrɛnee na yɛfi kurom hɔ kɔ. Nanso ɛno mpo koraa na ɛhyɛɛ yɛn mpamden sɛ yɛntena hɔ mmoa nkurɔfo no. Ɛwom, na asɔfo no aka akyerɛ wɔn sɛ mma wɔnnkenkan Bible, na na nnipa dodow no ara nso nni sika a wɔde bɛtɔ bi, nanso na wɔn mu pii pɛ sɛ wɔhu nokware no. Na yɛresua Spanish kasa na yɛatumi akyerɛ wɔn onii ko a Yehowa yɛ ne ɛbɔ a wahyɛ sɛ ɔbɛyɛ asase paradise no. Nkurɔfo huu saa no, na ɛyɛ wɔn dɛ.\nWɔde yɛn a yɛkɔɔ Gilead no mu nnum kɔɔ El Salvador. Fi benkum kɔ nifa: Evelyn Trabert, Millie Brashier, Esther Mahan, me, ne Leo Mahan\nBible asuafo a medii kan nyaa wɔn no baako ne Rosa Ascencio. Ná ɔne ɔbarima bi na ɛte, nanso na ɔnwaree no. Bere a Rosa fii ase suaa Bible no, ɔtwee ne ho fii ɔbarima no ho. Afei ɔbarima no nso fii ase suaa Bible, na wɔwaree. Akyiri yi wɔbɔɔ asu bɛyɛɛ Yehowa Adansefo, na na wɔmfa wɔn som nni agorɔ koraa. Rosa ne daa kwampaefo a ɔdi kan wɔ Santa Ana. *—Hwɛ asehɔ asɛm no.\nNá Rosa yɛ sotɔɔ ketewa bi. Sɛ ɔrekɔ asɛnka a ɔto sotɔɔ no mu, na na ɔwɔ awerɛhyem sɛ Yehowa bɛma ne nsa aka nea ɔhia. Bere biara a Rosa bɛbue sotɔɔ no na nnipa bɛtɔ ade. Ɔhuu sɛ Yehowa rehwɛ no sɛnea waka wɔ Mateo 6:33 no. Rosa kɔɔ so som Yehowa nokwaredi mu kɔsii ne wu mu.\nNá asɛmpatrɛwfo a yɛwɔ hɔ no mu nsia han owura guadini bi dan. Da bi ɔsɔfo bi kɔɔ owura no hɔ kɔka kyerɛɛ no sɛ, sɛ wannye dan no amfi yɛn nsam a, wɔbɛpam ɔne ne yere afi asɔre no mu. Ɔsɔfo no asɛm ammɔ owura no hu koraa, efisɛ na asɔfo no ayɛ nneɛma bi a ɛyɛ no ahi. Enti owura no ka kyerɛɛ no sɛ, sɛ wɔpam no fi asɔre no mu a ɛmfa ne ho. Ɔka kyerɛɛ yɛn sɛ yɛbɛtumi atena fie hɔ bere tenten biara a yɛpɛ.\nOWURA NUONYAMFO BI BƐYƐƐ ƆDANSEFO\nBaa dwumadibea a wɔsii no 1955\nƆsɛmpatrɛwfo foforo ne engineer bi a ne din de Baltasar Perla yere suaa ade wɔ ɔman no ahenkurow, San Salvador. Ná owura no nnye Onyankopɔn nni efisɛ ɔhuu sɛ asɔfo no pii yɛ nyaatwom. Nanso na ne yam ye. Ɛwom sɛ na ɔnnya mmɛyɛɛ Ɔdansefo, nanso bere a Adansefo no rebesi baa dwumadibea wɔ El Salvador no, ɔkae sɛ ɔde ne nimdeɛ bɛboa ma wɔasi dan no. Ɔyɛɛ saa a wannye kaprɛ mpo.\nBere a wɔresi baa dwumadibea no, Baltasar ne Adansefo pii yɛɛ adwuma na ɔgye dii sɛ wahu nokware som. Ɔbɔɔ asu July 22, 1955, na ankyɛ koraa na ne yere Paulina nso bɔɔ asu. Wɔwɔ mma mmienu a wɔresom Yehowa denneennen. Wɔn babarima a ne din de Baltasar, Jr. asom wɔ New York Betel mfe 49 ni. Ɔboa asɛnka adwuma a yɛreyɛ wɔ wiase nyinaa no, na ɔka United States Baa Boayikuw no ho. *—Hwɛ asehɔ asɛm no.\nBere a yɛfii ase yɛɛ nhyiam akɛse wɔ San Salvador no, Onua Perla na ɔboaa yɛn ma yɛnyaa agodidan kɛse bi a yɛbɛtumi ahyia wɔ hɔ. Bere a ɛdi kan a yɛkɔɔ hɔ no, nnipa kakraa bi na wɔbae, enti na nkongua pii deda hɔ. Nanso afe biara na nnipa no bi bɛka ho, na afei ɛduu baabi no na yɛnkɔ dan no mu mpo. Yɛhuu sɛ Yehowa ahwie ne nhyira agu yɛn so. Nhyiam a ɛte saa ase no, na metaa hyia wɔn a me ne wɔn asua Bible. Nea na ɛma m’ani gye kɛse koraa ne sɛ mɛhu sɛ wɔn a me ne wɔn suaa Bible no nso asuafo rebɔ asu! Ná mefa no sɛ Adansefo foforo yi yɛ me nananom.\nOnua F. W. Franz rekasa akyerɛ asɛmpatrɛwfo wɔ nhyiam bi ase\nDa bi onua bi baa me nkyɛn wɔ nhyiam bi ase bɛka kyerɛɛ me sɛ ɔpɛ sɛ ɔpa me kyɛw. Na mennim no, na na menhu nea ɔrepɛ akyerɛ. Ɔkae sɛ, “Ɔka mmerante a wɔpaa me abo wɔ Santa Ana no ho.” Hwɛ m’ani gye a ɛgyee sɛ mehuu sɛ ɔne me resom Yehowa seesei. Saa nkɔmmɔ no sii so dua maa me sɛ bere nyinaa som adwuma no yɛ adwuma bi a woyɛ a na wontoo wo ho ngui.\nƆmansin nhyiam a yɛdii kan kɔe wɔ El Salvador\nME KOMA TƆƆ ME YAM\nMeyɛɛ asɛmpatrɛw adwuma no wɔ El Salvador bɛyɛ mfe 29. Mesomee wɔ Santa Ana, Sonsonate, Santa Tecla, ne San Salvador. Saa bere no nyinaa na m’awofo renyin, enti na ɛhia sɛ mekɔboa wɔn. Mebɔɔ asɛm no ho mpae mpɛn pii, na 1975 mu hɔ no, mesii gyinae sɛ mɛgyae asɛmpatrɛw adwuma no asan akɔ Spokane.\nMe papa wui 1979. Saa bere no na me maame nso ayɛ mmerɛw, na metenaa ne ho mfe nwɔtwe kɔsii sɛ ɔno nso wui; na wadi mfe 94. Ɔbrɛ ne awerɛhow maa meyɛɛ hahaaha. Yare bi a ɛde ananse yɛɛ me, na na ɛyɛ yaw paa. Nanso Yehowa annyaw me mu; ɛte sɛ nea daa ne nsa da me kɔn mu rekorɔkorɔ me. Ɔtiee me mpaebɔ na ɔboaa me maa me ahoɔden de gyinaa tebea no ano. Yehowa adi ne bɔhyɛ so, na me mpanyinyɛ mu mpo, ɔda so ara hwɛ me.—Yesaia 46:4.\nAfe 1990 no, metu kɔɔ Omak, Washington. Ná nnipa pii wɔ hɔ a wɔka Spanish kasa, na meyɛɛ asɛnka adwuma no wɔ hɔ. Nokwasɛm ni na ɛyɛ me dɛ sɛ Yehowa da so ara de me redi dwuma. Wɔn a me ne wɔn sua Bible no pii bɔɔ asu. Ɛduu baabi no na ayɛ den ama me sɛ mɛsiesie fie a mete mu wɔ Omak no. Enti November 2007 no, mepɛɛ baabi korokorowa bi kɔhyɛe wɔ Chelan, Washington. Spanish asafo a ɛwɔ ha no nto me agyaagyaamu koraa, na m’ani sɔ paa. Adansefo a wɔwɔ ha deɛ, me nko ara ne aberewa, enti anuanom afa me sɛ wɔn nanabea.\nSɛnea ɛbɛyɛ a mɛtumi de me bere nyinaa asom Yehowa nti, mesii gyinae sɛ merenware na mawo mma. (1 Korintofo 7:34, 35) Mehuu sɛ ɛnyɛ biribiara na mɛtumi anya wɔ wiase yi mu; ɛsɛ sɛ mede nneɛma bi bɔ afɔre. Nea ɛsi m’ani so ne sɛ mede me koma nyinaa bɛsom Yehowa, efisɛ ɛno ne ade a ɛhia paa wɔ asetenam. Maboa nnipa pii ma wɔahu nokware no, na wɔabɛyɛ me mma. Mekɔ wiase foforo no mu a, mɛnya bere pii ayɛ nea mepɛ biara. Kyerɛwsɛm a ɛda me koma so paa ne Dwom 145:16. Yehowa ama yɛn awerɛhyem sɛ ɔbɛma ‘ateasefo nyinaa anya nea wɔpɛ.’\nAkwampae adwuma no ama mayɛ sɛ ababaa, na ɛma mehu sɛ me so wɔ mfaso\nSeesei madi mfe 91 na meda so ara wɔ ahoɔden kakra, enti megu akwampae adwuma no so. Akwampae adwuma no ama mayɛ sɛ ababaa, na ɛma mehu sɛ me so wɔ mfaso. Bere a mekɔɔ El Salvador no, na afei koraa na asɛnka adwuma no afi ase wɔ hɔ. Nanso seesei El Salvador anya adawurubɔfo bɛboro 39,000. Menim sɛ nea Satan bɛyɛ biara no, ɔrentumi mma adwuma no ngu. Nkɔso a aba yi ahyɛ me gyidi den paa. Eyi ama mahu paa sɛ Yehowa honhom kronkron na ɛbɔ ne nkurɔfo kyidɔm.\n^ nky. 4 Hwɛ 1981 Yearbook of Jehovah’s Witnesses, kratafa 45-46.\n^ nky. 19 1981 Yearbook, kratafa 41-42.\n^ nky. 24 1981 Yearbook, kratafa 66-67, 74-75.


Ahene Nhoma a Edi Kan 9:1-28\nYehowa san yii ne ho adi kyerɛɛ Solomon (1-9)\nSolomon akyɛde a ɔde maa Ɔhene Hiram (10-14)\nNneɛma akɛse a Solomon yɛe (15-28)\n9 Bere a Solomon wiee Yehowa fi ne ahemfi* no+ ne biribiara a ɛda Solomon koma so sɛ ɔbɛyɛ no ara pɛ,+ 2 Yehowa yii ne ho adi kyerɛɛ Solomon ne mprenu so sɛnea oyii ne ho adi kyerɛɛ no wɔ Gibeon no.+ 3 Yehowa ka kyerɛɛ no sɛ: “Mate wo mpaebɔ ne w’adesrɛ a wode too m’anim no. Mayɛ ofi a woasi yi kronkron de me din ato so kosi daa;+ mɛma m’ani aku ho na mahwɛ so daa.+ 4 Na wo, sɛ wode koma a edi mu+ som me na woyɛ adetrenee+ te sɛ wo papa Dawid,+ na woyɛ nea maka akyerɛ wo nyinaa,+ na wudi m’ahyɛde ne m’atemmusɛm so a,+ 5 ɛnde me nso mɛma w’ahengua atim Israel so daa sɛnea mehyɛɛ wo papa Dawid bɔ no. Meka kyerɛɛ no sɛ, ‘Daa w’aseni na ɔbɛtena Israel ahengua so.’+ 6 Nanso sɛ wo ne wo mma dan mo akyi kyerɛ me, na moanni me mmara nsɛm ne m’ahyɛde a mede ama mo no so, na mokɔsom anyame foforo na mokotow wɔn a,+ 7 ɛnde me nso asaase a mede ama Israel no, metu wɔn afi so,+ na ofi a mayɛ no kronkron ama me din no, mɛtow afi m’anim akyene,+ na wɔde Israel aka asɛm aserew* adi ho fɛw wɔ aman nyinaa mu.+ 8 Na ofi yi bɛdan amamfo,+ na obiara a obetwam no behu ama ne ho adwiriw no, na wabɔ hwirema aka sɛ, ‘Ɛyɛɛ dɛn na Yehowa yɛɛ asaase yi ne ofi yi sɛɛ?’+ 9 Na wɔbɛka sɛ, ‘Wɔagyaw Yehowa, wɔn Nyankopɔn a oyii wɔn agyanom fii Egypt asaase so no ntia; wɔagyaw no hɔ akodi anyame foforo akyi, na wɔakotow asɔre wɔn. Ɛno nti na Yehowa de amanehunu yi nyinaa aba wɔn so no.’”+ 10 Solomon de mfe 20 na esii afi abien no, Yehowa fi ne ahemfi* no,+ 11 Tiro hene Hiram+ de sida nnua ne ɔpopaw nnua ne sika kɔkɔɔ dodow biara a Solomon pɛ bɛboaa no,+ ɛnna Ɔhene Solomon de nkurow 20 a ɛwɔ Galilea asaase so maa Hiram. 12 Enti Hiram fi Tiro kɔhwɛɛ nkurow a Solomon de maa no no, nanso n’ani annye ho. 13 Ɛnna obisaa no sɛ: “Me nua, nkurow bɛn na wode ama me yi?” Ɛno nti wɔafrɛ hɔ Kabul Asaase* de abesi nnɛ. 14 Hiram soma ma wɔde sika kɔkɔɔ dwetikɛse* 120 kɔmaa ɔhene.+ 15 Apaafo+ a Ɔhene Solomon ma wosii Yehowa fi,+ n’ankasa fi,* Esiw no,*+ Yerusalem fasu, Hasor,+ Megido,+ ne Geser+ no ho nsɛm ni. 16 (Ná Egypt hene Farao akɔ Geser so akɔko agye kurow no de ogya ahyew, na Kaananfo+ a wɔtete kurow no mu nso, na wakunkum wɔn. Enti ɔde kurow no maa ne babea,+ Solomon yere no, de gyaa no kwan.*) 17 Solomon san kyekyee Geser, Anaafo Bet-Horon,*+ 18 Baalat,+ ne Tamar a ɛwɔ sare so wɔ n’asaase so, 19 na Solomon adekora nkurow nyinaa, nteaseɛnam nkurow,+ nkurow a ɔkyekye maa ne nkurɔfo a wɔtete apɔnkɔ so, ne ɔdan biara a Solomon pɛe sɛ osi wɔ Yerusalem, Lebanon, ne nsaase a odi so nyinaa nso, ɔyɛɛ ho adwuma. 20 Nnipa a wɔaka a wofi Amorifo, Hitifo, Perisifo, Hiwifo, ne Yebusifo+ mu a wɔnyɛ Israelfo no,+ 21 wɔn mma a wɔkaa asaase no so a Israelfo antumi ansɛe wɔn no, Solomon de wɔn yɛɛ nkoadwuma, na wɔayɛ nkoa de abesi nnɛ.+ 22 Israelfo de, Solomon amfa obiara anyɛ akoa amma wanyɛ adwuma amma no;+ mmom na wɔyɛ n’asraafo, n’asomfo, ne mpanyimfo, ne wɔn a wɔhwɛ ne nteaseɛnam ne ne nkurɔfo a wɔtete apɔnkɔ so. 23 Ná Solomon wɔ mpanyimfo so akunini 550; wɔn na na wɔdeda adwumayɛfo no ano.+ 24 Farao babea+ no de, ofii Dawid Kurow mu+ kɔɔ ofi a wasi ama no no mu. Ɛno akyi na ɔhene kyekyee Esiw no.*+ 25 Afe biara, na Solomon bɔ afɔre mprɛnsa+ wɔ afɔremuka a osi maa Yehowa no so,+ ɔhyew afɔre ne asomdwoe afɔre. Afei nso, na ɔhyew afɔrebɔde wɔ afɔremuka a ɛwɔ Yehowa anim no so. Enti owiee ofi no ho adwuma nyinaa.+ 26 Ɔhene Solomon yeyɛɛ ahyɛn pii nso wɔ Esion-Geber.+ Ná ɛhɔ bɛn Elot wɔ Ɛpo Kɔkɔɔ no ano wɔ Edom asaase so.+ 27 Hiram maa ne nkoa a wonim po so adwuma kɔkaa Solomon nkoa ho ne wɔn yɛɛ adwuma;+ wɔrekɔ no, wɔde po so ahyɛn kɔe. 28 Wɔkɔɔ Ofir,+ na wogyee sika kɔkɔɔ dwetikɛse 420 brɛɛ Ɔhene Solomon.\n^ Nt., “ayɛ akasabebu.”\n^ Ebetumi nso akyerɛ, “Asaase Hunu.”\n^ Anaa “sɛ ayeforo akyɛde; sɛ tiade.”\n^ Anaa “hyɛɛ Geser ne Anaafo Bet-Horon den.”


Tesalonikafo Nhoma a Ɛto So Abien 3:1-18\nMonkɔ so mmɔ mpae (1-5)\nWɔn a wɔnenam basabasa no, bɔ wɔn kɔkɔ (6-15)\nNkyia a etwa to (16-18)\n3 Afei anuanom, monkɔ so mmɔ mpae mma yɛn,+ na ama Yehowa* asɛm akɔ so atrɛw ntɛmntɛm,+ na wɔahyɛ n’asɛm no anuonyam, sɛnea moreyɛ no. 2 Afei nso, mommɔ mpae mma yɛn na wɔagye yɛn afi amumɔyɛfo ne abɔnefo nsam,+ efisɛ ɛnyɛ nnipa nyinaa na wɔwɔ gyidi.+ 3 Nanso Awurade yɛ ɔnokwafo, na ɔbɛhyɛ mo den, na wabɔ mo ho ban afi ɔbɔnefo no ho. 4 Bio nso, yɛwɔ mo mu ahotoso wɔ Awurade mu sɛ akwankyerɛ a yɛde ma mo no, mode reyɛ adwuma na mobɛkɔ so de ayɛ adwuma. 5 Awurade nkɔ so nkyerɛ mo koma kwan yiye nkɔ Onyankopɔn dɔ+ ho, na ɔmma mummia mo ani,+ Kristo nti. 6 Afei anuanom, yɛrema mo akwankyerɛ wɔ yɛn Awurade Yesu Kristo din mu sɛ, onua biara a ɔnenam basabasa na onni nsɛm* a mote* fii yɛn nkyɛn no+ so no, montwe mo ho mfi ne ho.+ 7 Na mo ara munim sɛnea ɛsɛ sɛ musuasua yɛn,+ efisɛ yɛammɔ yɛn bra basabasa wɔ mo mu, 8 na saa ara nso na yɛanni obiara aduan kwa.*+ Mmom yebirii yɛn mogya ani yɛɛ adwumaden awia ne anadwo, sɛnea ɛbɛyɛ a yɛremfa ɛka kɛse biara nto mo mu biara so.+ 9 Ɛnyɛ sɛ yenni tumi+ sɛ yegye biribi fi mo hɔ, na mmom na yɛpɛ sɛ yɛde yɛn ho yɛ nhwɛso ma mo na musuasua yɛn.+ 10 Nokwarem no, bere a yɛwɔ mo nkyɛn no, na yɛtaa de ahyɛde yi ma mo sɛ: “Sɛ obi mpɛ sɛ ɔyɛ adwuma a, mma onnnidi nso.”+ 11 Na yɛate sɛ ebinom nenam basabasa wɔ mo mu+ a wɔnyɛ adwuma koraa, na nsɛm a ɛmfa wɔn ho na wɔde wɔn ano to mu.+ 12 Saa nnipa no, yɛhyɛ wɔn, na yetu wɔn fo wɔ Awurade Yesu Kristo mu sɛ, wɔnyɛ komm nyɛ adwuma na wonni aduan a wɔn ankasa abrɛ anya.+ 13 Anuanom, mo de, mommmrɛ papayɛ mu. 14 Na sɛ obi antie yɛn asɛm a ɛwɔ krataa yi mu a, monhyɛ onii no nsow, mo ne no mmmɔ+ na ama n’ani awu. 15 Nanso mummmu no sɛ ɔtamfo, na mmom monkɔ so ntu no fo+ sɛ onua. 16 Na asomdwoe Wura no ankasa mma mo asomdwoe daa wɔ akwan nyinaa mu.+ Awurade ne mo nyinaa ntena. 17 Me Paul, me nkyia a mede m’ankasa me nsa kyerɛwee+ ni. Ɛyɛ ahyɛnsode wɔ me krataa biara mu; sɛɛ na mekyerɛw. 18 Yɛn Awurade Yesu Kristo adom nka mo nyinaa.\n^ Ebetumi nso akyerɛ, “wɔte.”\n^ Anaa “yɛanni obiara aduan a yɛantua ka.”


Deuteronomio 12 APSD-CEB – 5 Mose 12 AKCB | Biblica\nDeuteronomio 12 APSD-CEB – 5 Mose 12 AKCB\nBaabi A Awurade Ayi Ama Ɔsom\n1Eyinom ne mmara ne ahyɛde a ɛsɛ sɛ mohwɛ na mudi so, mmere dodow a mote asase a Awurade, mo agyanom Nyankopɔn, de ama mo no so. 2Sɛ mutu aman a wɔtete hɔ no fi hɔ a, mosɛe mmeae ahorow bi sɛ mmepɔw atifi, nkoko so, ne nnua a atrɛtrɛw no ase a wɔsom wɔn anyame no nyinaa. 3Mummubu wɔn afɔremuka nyinaa na monyam wɔn ɔsom adum no. Momfa ogya nhyew wɔn abosompɔw na mommobɔ wɔn ahoni a wɔayeyɛ no. Mompepa wɔn ahoni no din mfi mmeae ahorow a ɛwɔ no.\n4Mommfa wɔn akwan no so nsom Awurade, mo Nyankopɔn. 5Na mmom, monhwehwɛ faako a Awurade, mo Nyankopɔn, beyi afi mo mmusuakuw mu ama mo no na munnyina ne din wɔ hɔ sɛ nʼatenae. Beae hɔ na ɛsɛ sɛ mokɔ. 6Ɛhɔ na momfa mo hyew afɔrebɔde mmra mmɛbɔ a mo ntotoso du du, akyɛde sononko, ade a moaka ho ntam sɛ mode bɛba ne afɔrebɔde a efi mo pɛ mu, mo anantwi ne mo nguan mu mmakan nso nka ho. 7Ɛhɔ, Awurade, mo Nyankopɔn no anim hɔ no, na mo ne mo abusuafo bedidi na mo ani agye wɔ biribiara a mode mo nsa aka ho, efisɛ Awurade, mo Nyankopɔn, ahyira mo.\n8Nnɛ yi, nea mopɛ biara na moyɛ, nanso ɛnsɛ sɛ ɛba saa, 9efisɛ munnuu ahomegyebea ne agyapade a Awurade, mo Nyankopɔn, de rebɛma mo no hɔ ɛ. 10Nanso mubetwa Asubɔnten Yordan akɔtena asase a Awurade, mo Nyankopɔn, de rema mo sɛ agyapade no so. Na ɔbɛma mo ahomegye ne bammɔ afi mo atamfo a wɔatwa mo ho ahyia no nsam na moatena ase dwoodwoo. 11Momfa biribiara a mehyɛ mo sɛ momfa mmra sɛ ɛyɛ mo ɔhyew afɔrebɔde, ntotoso du du, akyɛde sononko ne mo ɔma ahorow no mfa nhyɛ mo ntanka no mu kena wɔ beae a Awurade, mo Nyankopɔn, beyi ama mo a sɛ monsɔre ne din wɔ hɔ no. 12Mo ne mo mmabarima, mo mmabea ne mo nkoa nyinaa nnye mo ani wɔ hɔ wɔ Awurade, mo Nyankopɔn no, anim. Na monkae Lewifo a wɔtete mo nkurow so no a wonni wɔn ankasa agyapade no. 13Monhwɛ yiye na moammɔ mo hyew afɔre wɔ baabiara a mopɛ. 14Mommɔ wɔ baabi pɔtee a Awurade ayi afi mo mmusua asase bi mu ama mo no nkutoo. Ɛhɔ na monyɛ biribiara a mehyɛ mo sɛ monyɛ no.\n15Nanso kurow biara a mopɛ so no, mutumi kum mmoa we sɛnea mukum atwe ne adabɔ no. Mutumi we nam dodow biara a Awurade, mo Nyankopɔn, de behyira mo no. Wɔn a wɔn ho tew ne wɔn a wɔn ho ntew no nyinaa tumi we bi. 16Nanso ɛnsɛ sɛ mudi mogya no. Muntwa ngu fam te sɛ nsu. 17Ɛnsɛ sɛ mudi mo afɔre, ntotoso du du a efi mo atoko mu, mo nsa foforo ne ngo anaa mo anantwi ne mo nguan abakan wɔ mo kurow mu. Biribiara a moaka ho ntam sɛ mode bɛma Awurade anaa nea mufi mo koma mu ahyɛ ho bɔ anaa akyɛde sononko biara no, ɛnsɛ sɛ mudi. 18Mmom, ɛsɛ sɛ mudi wɔ Awurade, mo Nyankopɔn, anim wɔ faako a Awurade, mo Nyankopɔn no, bɛkyerɛ mo a mo, mo mmabarima ne mo mmabea, mo nkoa ne mo mfenaa ne Lewifo a wofi mo nkurow mu ka ho no, munnye mo ani wɔ Awurade, mo Nyankopɔn no, anim wɔ biribiara a mobɛyɛ no ho. 19Monhwɛ yiye na moanyi Lewifo no mu wɔ mmere dodow a mote mo asase so no.\n20Sɛ Awurade, mo Nyankopɔn, trɛw mo hye mu sɛnea wahyɛ mo ho bɔ no, na sɛ mo kɔn dɔ nam ka se, “Yenya nam bi a anka yɛbɛwe” a, ɛno de, mubetumi awe nam dodow biara a mopɛ. 21Sɛ faako a Awurade, mo Nyankopɔn no, ayi ama mo sɛ monkamfo ne din hɔ no ne mmeae a mowɔ no ntam ware a, mutumi kum mo anantwi anaa nguan a Awurade de ama mo no dodow biara a mopɛ no wɔ mo afi mu sɛnea mahyɛ mo no. 22Monwe sɛnea mowe atwe anaa adabɔ. Wɔn a wɔn ho ntew ne wɔn a wɔn ho tew no nyinaa tumi we bi. 23Monhwɛ sɛ morenni mogya no, efisɛ mogya no ne nkwa no, na ɛnsɛ sɛ mudi nkwa no ne nam no. 24Munni mogya no; mmom, munhwie ngu fam sɛ nsu. 25Munnni mogya no na asi mo ne mo mma yiye, efisɛ moyɛ saa a na moayɛ nea ɛteɛ wɔ Awurade ani so.\n26Momfa mo nneɛma a moatew ho ne nea moaka ho ntam sɛ mobɛma biara no, na monkɔ beae a Awurade bɛpaw no. 27Momfa mo ɔhyew afɔre, nam ne mogya no nyinaa, ngu Awurade, mo Nyankopɔn no, afɔremuka so. Ɛsɛ sɛ muhwie mo afɔrebɔde no mogya no gu Awurade, mo Nyankopɔn no, afɔremuka no nkyɛn. Mmom, mubetumi awe nam no. 28Monhwɛ sɛ mubedi mmara ahorow a mede rema mo yi nyinaa so, na asi mo ne mo mma a wɔbɛba wɔ mo akyi no yiye, efisɛ ɛno na ɛbɛyɛ nea eye ne nea ɛteɛ wɔ Awurade, mo Nyankopɔn no ani so.\n29Na Awurade, mo Nyankopɔn no, bedi mo anim kan akɔsɛe aman a morekɔtoa wɔn no na mopam wɔn. Na sɛ mopam wɔn kɔtena wɔn nsase no so, 30na sɛ wonya di mo anim sɛe wɔn a, monhwɛ yiye na moammisa wɔn anyame no ase anka se, “Ɔkwan bɛn so na saa aman yi fa som wɔn anyame? Yɛpɛ sɛ yɛyɛ saa bi,” amfa so ankɔtɔ afiri mu. 31Mommfa wɔn kwan so nsom Awurade, mo Nyankopɔn no, efisɛ wɔn anyame no som mu no, wɔyɛ akyiwade ahorow a Awurade kyi no nyinaa mpɛ. Mpo, wɔhyew wɔn mmabarima ne wɔn mmabea wɔ ogya sɛ wɔde rebɔ afɔre ama wɔn anyame no.\n32Monhwɛ sɛ mubedi nea mahyɛ mo no nyinaa so; mommfa bi nka ho na munnyi bi nso mfi mu.\nAKCB : 5 Mose 12


1 Ahene 19 | Intanɛt So Bible| Wiase Foforɔ Nkyerɛaseɛ\n1 Ahene 19:1-21\n19 Na Ahab+ kaa nea Elia ayɛ nyinaa ne sɛnea ɔde nkrante akunkum adiyifo+ no nyinaa kyerɛɛ Yesebel.+ 2 Ɛnna Yesebel tuu ɔbɔfo kɔka kyerɛɛ Elia sɛ: “Sɛ ebedu ɔkyena sesɛɛ na memmaa wo kra nyɛɛ sɛ wɔn mu biako kra a, anyame no ntua me ka+ na wɔmfa bi nka ho!”+ 3 Na ehu kaa no. Enti ɔsɔre guan de peree ne kra,+ na okopuee Beer-Seba+ a ɛwɔ Yuda asase so.+ Ɛnna ogyaw ne somfo no wɔ hɔ. 4 Na ɔde n’ani kyerɛɛ sare so twaa da koro kwan, na ɔkɔtenaa sisia dua bi ase.+ Afei ɔsrɛe sɛ ne kra nwu, na ɔkae sɛ: “Afei de, mabrɛ! O Yehowa, gye me kra fi me nsam,+ na minye mensen m’agyanom.” 5 Afei ɔde ne ho too fam, na ɔfaa mu dae wɔ sisia+ no ase. Na hwɛ! ɔbɔfo+ bi bɛkaa+ no, na ɔka kyerɛɛ no sɛ: “Sɔre didi.” 6 Ɔnkɔhwɛ a, paanoo+ na egu abo hyehyeehye so na nsutoa nso wɔ n’atifi yi. Na odidi nomee, na ɛno akyi no, ɔsan dan ne ho too hɔ. 7 Akyiri yi, Yehowa bɔfo+ no san bae ne mprenu so bɛkaa no kae sɛ: “Sɔre didi, na akwantu no boro w’ahoɔden so.”+ 8 Enti ɔsɔre didi nomee, na ɔde ahoɔden a onya fii aduan no mu twaa kwan adaduanan,+ awia ne anadwo; ɔkɔe ara koduu nokware Nyankopɔn bepɔw, Horeb+ so. 9 Ɛhɔ na ɔkɔhyɛn ɔbodan+ bi mu sɛ ɔbɛda hɔ anadwo no; na hwɛ! Yehowa asɛm baa ne nkyɛn wɔ hɔ, na obisaa no sɛ: “Elia, dɛn na woreyɛ wɔ ha?”+ 10 Ɛnna ɔkae sɛ: “Ninkunu na matwe+ ama asafo Nyankopɔn Yehowa, efisɛ Israelfo agyaw w’apam,+ w’afɔremuka nso, wɔadwiriw agu,+ wɔde nkrante akunkum w’adiyifo,+ na me nko na maka;+ na wɔrehwehwɛ me kra ayi afi hɔ.”+ 11 Na ɔkae sɛ: “Fi adi kogyina bepɔw no so Yehowa anim.”+ Na hwɛ! ná Yehowa reba,+ na mframa kɛse a ano yɛ den di Yehowa anim repaapae mmepɔw bubu abotan.+ (Ná Yehowa nni mframa no mu.) Mframa no akyi no, asase wosowee.+ (Ná Yehowa nni asasewosow no mu.) 12 Asasewosow no akyi no, ogya bae.+ (Ná Yehowa nni ogya no mu.) Ogya no akyi no, ɛnne a ɛwɔ fam kasae bɔkɔɔ.+ 13 Bere a Elia tee ɛnne no ara pɛ, ɔde ne ntama kataa n’anim,+ na ofii adi kogyinaa ɔbodan no ano; na hwɛ! ɔtee nne bi, na ɛkasa kyerɛɛ no sɛ: “Elia, dɛn na woreyɛ wɔ ha?”+ 14 Ɛnna ɔkae sɛ: “Ninkunu na matwe ama asafo Nyankopɔn Yehowa, efisɛ Israelfo agyaw w’apam,+ w’afɔremuka nso, wɔadwiriw agu, wɔde nkrante akunkum w’adiyifo, na me nko na maka; na wɔrehwehwɛ me kra ayi afi hɔ.”+ 15 Ɛnna Yehowa ka kyerɛɛ no sɛ: “San sim kɔ Damasko+ sare so; kɔ na kɔsra+ Hasael+ na si no Siria so hene. 16 Nimsi+ banana Yehu+ nso, sra no na si no Israel so hene; na sra Safat ba Elisa+ a ofi Abel-Mehola+ no na yɛ no odiyifo ma onsi w’ananmu.+ 17 Na ɛbɛba sɛ nea obeguan Hasael nkrante+ ano no, Yehu bekum no,+ na nea obeguan Yehu nkrante ano nso, Elisa bekum no.+ 18 Na mama nnipa mpemnson aka Israel+ a wommuu nkotodwe nkotow Baal,+ na wɔmfew n’ano.”+ 19 Enti ofii hɔ kɔe, na okohuu Safat ba Elisa sɛ ɔrefɛntɛm asase,+ na anantwi mpamho dumien di n’anim, na ɔne nea ɛto so dumien no na ɛnam. Ɛnna Elia kɔɔ ne nkyɛn de n’atade+ koguu ne so. 20 Ɛhɔ ara na ogyaw anantwi no hɔ tuu mmirika dii Elia akyi kae sɛ: “Mesrɛ wo, ma minkofifew me papa ne me maame ano+ mfa nkra wɔn ansa na mabedi w’akyi.” Ɛnna ɔka kyerɛɛ no sɛ: “Kɔ bra; masiw wo kwan anaa?” 21 Enti ɔsan fii n’akyi, na ɔfaa anantwi no abien kum*+ wɔn, na ɔde nnua a na esuso+ anantwi no mu yɛɛ nnyina noaa wɔn nam, na ɔde maa nkurɔfo no ma wodii. Ɛno akyi no, ɔsɔre kodii Elia akyi, na ɔsom+ no.\n^ Hwɛ 1Sa 28:24 ase hɔ asɛm.\n1 Ahene 19


Daniel 7 | Intanɛt So Bible| Wiase Foforɔ Nkyerɛaseɛ\nMmoa anan ho anisoadehu (1-8)\nAbɛn ketewa a ɛyɛ ahantan bi puei (8)\nNea Ne Nna Akyɛ no tenaa ase sɛ ɔrebu atɛn (9-14)\nWɔyɛɛ onipa ba no ɔhene (13, 14)\nWɔmaa Daniel huu nea anisoadehu no kyerɛ (15-28)\nMmoa anan no gyina hɔ ma ahemfo baanan (17)\nAkronkronfo benya ahenni no (18)\nMmɛn du, anaa ahemfo du bɛba (24)\n7 Babilon hene Belsasar afe a edi kan mu no,+ Daniel soo dae, na onyaa anisoadehu wɔ ne mpa so.+ Ɔkyerɛw ɔdae no too hɔ,+ na ɔkyerɛw nea ohui no nyinaa nso too hɔ. 2 Daniel kae sɛ: “Anisoadehu a minyae anadwo no, hwɛ! mihui sɛ ɔsoro mframa anan no rewosow ɛpo kɛse no.+ 3 Na mmoa akɛse anan+ pue fii ɛpo no mu bae, na na ɛsono sɛnea wɔn mu biara te. 4 “Nea odi kan no te sɛ gyata,+ na na ɔwɔ ɔkɔre ntaban.+ Mehwɛe ara kosii sɛ wotutuu ne ntaban no. Afei wɔmaa no so fii fam, na wɔma ogyinaa ne nan abien so te sɛ onipa, na wɔmaa no onipa koma. 5 “Na hwɛ! aboa foforo ni, nea ɔto so abien. Ɔte sɛ osisi.+ Ná wama ne nan baako so, na na nnompe* abiɛsa hyɛ ne se ntam wɔ n’anom. Na wɔka kyerɛɛ no sɛ, ‘Sɔre, we nam bebree.’+ 6 “Eyi akyi no, mekɔɔ so hwɛe, na hwɛ! aboa foforo ni. Ɔte sɛ ɔsebɔ,+ nanso na ɔwɔ ntaban anan wɔ n’akyi te sɛ anomaa ntaban. Aboa no ti yɛ anan,+ na wɔmaa no tumi sɛ onni ade. 7 “Eyi akyi no, mekɔɔ so hwɛɛ anadwo anisoadehu no, na mihuu aboa a ɔto so anan. Ne ho yɛ hu, na wuhu no a, wobɛbɔ birim. Ne ho yɛ den boro so, na ɔwɔ dade se akɛse. Ɔmemene nneɛma, na obubu nneɛma, na nea aka no, ɔde ne nan tiatia so.+ Ná ɔyɛ soronko wɔ mmoa a wodii n’anim no nyinaa ho, na na ɔwɔ mmɛn du. 8 Bere a meredwinnwen mmɛn no ho no, hwɛ! abɛn ketewa foforo bi+ puei wɔ mmɛn a na ɛwɔ hɔ no ntam, na wotutuu mmɛn a na ɛwɔ hɔ dedaw no mu abiɛsa wɔ foforo no anim. Na hwɛ! ná ani a ɛte sɛ onipa ani wowɔ abɛn foforo no ho, na na ɛwɔ ano a ɛkasa ahantan* so.+ 9 “Mekɔɔ so hwɛe kosii sɛ wɔde nhengua sisii hɔ. Na Nea Ne Nna Akyɛ+ no bɛtenaa ase.+ Ná ne ntaade yɛ fitaa sɛ sukyerɛmma,+ na ne ti nwi te sɛ oguan nwi fitafita. N’ahengua yɛ ogyaframa; na ahengua no ntwahonan yɛ ogya a ɛredɛw brambrambram.+ 10 Ná ogya a ɛte sɛ asubɔnten retene fi n’anim ba.+ Ná mpempem som no, na na mpem du ahorow mpem du gyinagyina n’anim.+ Na Baguafo*+ tenaa ase sɛ wɔrebu atɛn, na wobuebuee nhoma mu. 11 “Saa bere no, ahantansɛm* a abɛn no rekeka no nnyigyei nti,+ mekɔɔ so ara hwɛe. Mehwɛe ara kosii sɛ wokum aboa no. Wɔsɛee ne funu no, na wɔde mae sɛ wɔnhyew wɔ ogya no mu. 12 Na mmoa a aka no nso,+ tumi a wodi no, wogye fii wɔn nsam, na wɔde bere ne nna kaa wɔn nkwa nna ho. 13 “Mekɔɔ so hwɛɛ anadwo anisoadehu no, na hwɛ! mihui sɛ obi a ɔte sɛ onipa ba+ nam ɔsoro mununkum mu reba. Na wɔmaa no kwan kɔɔ Nea Ne Nna Akyɛ no nkyɛn,+ na wɔde no kɔɔ N’anim pɛɛ. 14 Na wɔde tumi+ ne nidi+ ne ahenni maa no sɛ nkurɔfo, aman, ne nnipa a wɔka kasa horow nyinaa nsom no.+ Ne tumi yɛ tumi a etim hɔ daa; ɛrentwam da. Na n’ahenni nso, wɔrensɛe no da.+ 15 “Na me, Daniel de, me honhom botowee wɔ me mu, efisɛ anisoadehu no ma misuroe.+ 16 Mitwiw bɛn wɔn a wogyinagyina hɔ no baako, na meka kyerɛɛ no sɛ ɔnkyerɛ me nea mihui no ase yiye. Enti ɔmaa me mmuae, na ɔma mihuu nea saa nneɛma yi kyerɛ. 17 “‘Mmoa akɛse anan yi+ yɛ ahemfo baanan a wɔbɛba asaase so.+ 18 Nanso Opumpuni no+ akronkronfo benya ahenni no,+ na ahenni no bɛyɛ wɔn dea+ daa, yiw, daa daa.’ 19 “Ná mepɛ sɛ mihu aboa a ɔto so anan no ho nsɛm pii, aboa a na ɔyɛ soronko wɔ wɔn a aka nyinaa ho no. Ná ne ho yɛ hu boro so; ne se yɛ dade, na ne mmɔwerɛw yɛ kɔbere. Ná ɔmemene nneɛma, na obubu nneɛma, na nea ɛbɛka no, ɔde ne nan tiatia so.+ 20 Ná mepɛ sɛ mihu mmɛn du+ a ɛwɔ ne ti so no ho nsɛm pii. Na abɛn foforo a epuei a abiɛsa tutui wɔ n’anim,+ abɛn a ɛwɔ ani ne ano a ɛkasa ahantan* so a wohwɛ a, ɛsõ sen mmɛn a aka no, ná mepɛ sɛ mihu ho nsɛm pii. 21 “Mekɔɔ so hwɛe, na mihui sɛ saa abɛn no atow ahyɛ akronkronfo no so, na etumii wɔn,+ 22 kosii sɛ Nea Ne Nna Akyɛ no+ bae. Na wobuu atɛn maa Opumpuni no akronkronfo no,+ na bere dui sɛ ahenni no bɛyɛ akronkronfo no dea.+ 23 “Nea ɔkyerɛɛ anisoadehu no mu kyerɛɛ me no, nea ɔkae ni: ‘Aboa a ɔto so anan no yɛ ahenni a ɛto so anan a ɛbɛba asaase so. Ɛbɛyɛ soronko wɔ ahenni a aka nyinaa ho, na ɛbɛmene asaase nyinaa na ɛde ne nan atiatia so abubu no.+ 24 Na mmɛn du no yɛ ahemfo du a wobefi saa ahenni no ara mu aba; wɔn akyi no, ɔfoforo bi nso bɛba, na ɔbɛyɛ soronko wɔ wɔn a wodii kan no ho, na ɔbɛbrɛ ahemfo baasa ase.+ 25 Na ɔbɛkeka nsɛm atia Ɔsorosoroni no,+ na ɔbɛkɔ so ahaw Opumpuni no akronkronfo. Ɔbɛbɔ ne tirim sɛ ɔbɛsesa mmere ne mmara, na wɔde wɔn bɛhyɛ ne nsa, ɛbere, ne mmere, ne bere fã.*+ 26 Nanso Baguafo* tenaa ase buu atɛn, na wogyee ne tumi fii ne nsam, sɛnea ɛbɛyɛ a wɔbɛsɛe no ayɛ no pasaa.+ 27 “‘Na ahenni ne tumi ne kɛseyɛ a ɛwɔ ahenni nyinaa mu wɔ ɔsoro nyinaa ase no, wɔde maa Opumpuni no akronkronfo no.+ Wɔn ahenni yɛ ahenni a etim hɔ daa,+ na tumidi nyinaa bɛsom wɔn atie wɔn.’ 28 “Ɛha na asɛm no si. Na me Daniel de, nneɛma a meredwen ho wɔ me tirim no bɔɔ me hu paa, na meyɛɛ hoyaa;* nanso asɛm no de, mede siee me koma mu.”\n^ Anaa “mfe nnompe.”\n^ Anaa “ahomaso.”\n^ Kyerɛ sɛ, ɔsoro Baguafo.\n^ Anaa “ahomaso nsɛm.”\n^ Anaa “m’anim sesae.”


Romans 9 NIV – Romafo 9 AKCB | Biblica\nRomans 9 NIV – Romafo 9 AKCB\n1Mereka nokware sɛ Okristoni, na mʼahonim a Honhom Kronkron di no adanse kyerɛ me sɛ minni atoro. 2Midi awerɛhow na mete daa yaw wɔ me koma mu ma me nkurɔfo. 3Wɔn nti anka mepɛ sɛ Onyankopɔn nnome ba me so na ɔtew me fi Kristo ho. 4Wɔyɛ Onyankopɔn manfo a wɔayi wɔn de wɔn ayɛ ne mma de wɔn asan atena nʼanuonyam mu. Ɔne wɔn yɛɛ apam no na ɔde mmara no maa wɔn; ɔkyerɛɛ ɔkwan pa a wɔfa so som maa wɔn nsa kaa bɔhyɛ no. 5Wɔyɛ tete agyanom asefo, na esiane sɛ Kristo baa onipasu mu nti ɔyɛ wɔn aseni. Ayeyi nka Onyankopɔn a ɔyɛ ade nyinaa so tumfo no daadaa. Amen.\n6Menka sɛ Onyankopɔn bɔhyɛ no amma mu, efisɛ ɛnyɛ Israelfo nyinaa na Onyankopɔn ayi wɔn sɛ ne manfo. 7Saa ara nso na ɛnyɛ Abraham asefo nyinaa na wɔyɛ Onyankopɔn mma. Onyankopɔn ka kyerɛɛ Abraham se, “Ɛnam Isak so na wʼase bɛtrɛw.” 8Eyi kyerɛ sɛ ɛnyɛ wɔn a wɔyɛ Abraham mma, na mmom wɔn a wɔnam Onyankopɔn bɔhyɛ so woo wɔn no na wɔyɛ Abraham asefo turodoo. 9Onyankopɔn nam saa bɔhyɛ nsɛm a ɛka se, “Ampa ara, mɛsan aba wo nkyɛn bio bere a ɛsɛ mu no, na wo yere Sara awo ɔba” no so na ɛhyɛɛ saa bɔ no.\n10Ɛnyɛ eyi nko. Rebeka mma baanu no nyinaa fii agya koro a ɔne yɛn agya Isak. 11Na sɛnea ɛbɛyɛ a Onyankopɔn nam ɔba baako so bɛma ne pɛ ada adi no nti, 12ɔka kyerɛɛ Rebeka sɛ, “Ɔpanyin no bɛsom akumaa no.” Ɔkaa eyi ansa na ɔrewo wɔn ama wɔayɛ papa anaa bɔne. Enti na Onyankopɔn pɛ no gyina ne frɛ a ɔfrɛɛ wɔn no so, na ɛnyɛ wɔn nneyɛe so, 13sɛnea Kyerɛwsɛm no ka se, “Medɔɔ Yakob na metan Esau” no.\n14Afei asɛm bɛn na yɛbɛka? Sɛ Onyankopɔn nyɛ ɔnokwafo ana? Dabi da! 15Efisɛ, ɔka kyerɛɛ Mose sɛ,\n“Nea mepɛ sɛ mihu no mmɔbɔ no, mehu no mmɔbɔ,\nna nea mepɛ sɛ meyɛ no adɔe nso, mɛyɛ no adɔe.”\n16Eyi kyerɛ sɛ, ennyina nea obi pɛ so anaa ne nnwuma so, na mmom egyina Onyankopɔn ahummɔbɔ so. 17Kyerɛwsɛm no mu, Onyankopɔn ka kyerɛɛ Farao se, “Eyi ara nti na misii wo hene nam so daa me tumi adi, sɛnea ɛbɛyɛ a, me tumi bɛda adi wɔ mmaa nyinaa.” 18Ɛno de, Onyankopɔn hu nea ɔpɛ sɛ ohu no mmɔbɔ biara no mmɔbɔ, na nea ɔpɛ sɛ ɔma no yɛ asoɔden nso ɔma no yɛ saa.\n19Afei obi bebisa se, “Sɛ yentumi nsiw Onyankopɔn pɛ ho kwan a, adɛn nti na ɔbɔ yɛn sobo?” 20Onua, wone hena a wubetumi akasa akyerɛ Onyankopɔn? Kuku mmisa ne nwemfo se, “Adɛn nti na wonwen me sɛɛ?” 21Ɔnwemfo no wɔ ho kwan sɛ ɔde dɔte no nwen nea ɔpɛ biara. Otumi nwen nkuku abien fi dɔte mu, na ɔde mu baako adi dwuma titiriw bi, na ɔde baako no nso ayɛ nea ɔpɛ biara.\n22Saa ara na ade biara a Onyankopɔn ayɛ no te. Ɔpɛɛ sɛ ɔda nʼabufuw adi na ɔma wohu ne tumi. Nanso ɔtɔɔ ne bo ase maa wɔn a anka ofi nʼabufuwhyew mu rebɛsɛe wɔn no. 23Ɔyɛɛ eyi de kyerɛɛ sɛnea nʼanuonyam no te, bere a onyaa ayamhyehye maa wɔn a wayi wɔn dedaw sɛ wɔmmɛyɛ nʼanuonyam no fafafo. 24Ɛnyɛ wɔn a wɔfrɛɛ wɔn fii Yudafo mu nko ara, na mmom amanamanmufo nso. 25Wɔka wɔ Hosea nhoma mu se,\n“Mɛfrɛ wɔn a wɔnyɛ me nkurɔfo no ‘me nkurɔfo,’\nna nea ɔnyɛ me dɔfo no mɛfrɛ no ‘me dɔfo,’ ”\n“Beae koro no ara a wɔka kyerɛɛ wɔn se,\n‘Monnyɛ me nkurɔfo’ no,\nɛhɔ ara na wɔbɛfrɛ wɔn se ‘Onyankopɔn teasefo no mma.’ ”\n27Na Yesaia dii Israelfo ho yaw sɛ,\n“Sɛ Israelfo dɔɔso sɛ mpoano nwea mpo a,\nwɔn mu kakraa bi na wobegye wɔn nkwa.\n28Efisɛ Awurade bɛyɛ ntɛm, na sɛnea ɛte biara no,\nɔbɛyɛ nea wabɔ ho kɔkɔ sɛ ɔbɛyɛ wɔ asase so no.”\n29Yesaia nso kae se,\n“Sɛ Asafo Awurade\nna yɛadan ayɛ sɛ Gomora.”\n30Afei asɛm bɛn na yɛbɛka bio? Yɛbɛka sɛ amanamanmufo a wɔanhwehwɛ trenee akyi kwan no nam gyidi so yɛɛ atreneefo; 31Nanso Israelfo a wɔpɛɛ sɛ wɔnam mmara so di so no bɛsɔ Onyankopɔn ani mpo, Onyankopɔn annye wɔn anto mu. 32Adɛn nti na ɛbaa saa? Efisɛ wɔpɛɛ sɛ wɔnam mmara so di so sɔ Onyankopɔn ani, nanso anka ɛsɛ sɛ wonya gyidi wɔ Onyankopɔn mu mmom. Wohintiw “hintibo” no. 33Sɛnea wɔakyerɛw se,\n“Hwɛ, Mede ɔbo a ɛma nnipa hintiw ato Sion\nna nea ɔde ne ho to no so no anim rengu ase da.”\nAKCB : Romafo 9


Bible—Emu Nsɛm Nyinaa Yɛ Nokware\nASƐM A ƐDA SO Bible—‘Efi Onyankopɔn Honhom Mu’ Ampa?\nASƐM A ƐDA SO Bible—Emu Nsɛm Nyinaa Yɛ Nokware\nMMOA A WƆDE MA ABUSUA NO Efie Nnwuma Ho Hia\nEhon Nkwaadɔm a Ɛwɔ Wo Nsono Mu—Ɛyɛ Wo Nipadua “Adwene a Ɛto So Mmienu” Anaa?\nNSƐM A WOBISABISA Obi a Ɔyɛ Program Gu Kɔmputa So Kyerɛkyerɛ Ne Gyidi Mu\nBIBLE NO ADWENE Abɔfo\nWƆBƆE ANAA? Ɛpo Mu Ahweaa Ho Nhwi\nHena Ne Bible no Kyerɛwfo?\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Cibemba Croatian Czech Danish Dutch Efik English Estonian Ewe Fijian Finnish French Georgian German Greek Greenlandic Gujarati Haitian Creole Hebrew Hiligaynon Hindi Hmong (White) Hungarian Icelandic Igbo Iloko Indonesian Italian Japanese Kannada Kazakh Kikaonde Kinyarwanda Kirghiz Kirundi Kongo Korean Latvian Lingala Lithuanian Luganda Luvale Macedonian Macua Malagasy Malayalam Maltese Marathi Myanmar Ndebele (Zimbabwe) Nepali Norwegian Oromo Otetela Pangasinan Papiamento (Aruba) Papiamento (Curaçao) Polish Portuguese Punjabi Romanian Russian Samoan Sepedi Serbian Serbian (Roman) Sesotho (Lesotho) Sesotho (South Africa) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tajiki Tamil Tatar Telugu Tetun Dili Thai Tigrinya Tok Pisin Tshwa Tsonga Tswana Turkish Twi Ukrainian Vietnamese Waray-Waray Wolaita Xhosa Yoruba Zulu\nNyan! | No. 3 2017\nASƐM A ƐDA SO | ƐYƐ AMPA SƐ BIBLE FI ONYANKOPƆN HƆ?\nBible—Emu Nsɛm Nyinaa Yɛ Nokware\nEmu Nsɛm ne Nyansahu Hyia Pɛpɛɛpɛ\nƐWOM, Bible nyɛ nyansahu nhoma, nanso sɛ ɛka abɔde ho nsɛm a, ɛka no pɛpɛɛpɛ. Wo deɛ ma yɛmfa wim tebea ne awosu nyɛ nhwɛso.\nEWIM TEBEA HO NSƐM—NEA ƐMA NSU TƆ\nEWIM TEBEA HO NSƐM\nBible ka sɛ: ‘Onyankopɔn boaboa nsukoko ano; ɛtɔ sɛ osu ne obosu, na ɛsosɔ fi omununkum mu.’—Hiob 36:27, 28.\nƐha yi, Bible ma yehu akwan atitiriw mmiɛnsa a nsu fa so di kyinhyia. Onyankopɔn a ɔma yenya owia hyew no ‘boaboa nsukoko ano,’ na ɔnam (1) suwusiw so na ɛyɛ saa. Afei suwusiw a ɛforo kɔ soro no (2) dan yɛ mununkum. Mununkum no nso nan a, na (3) atɔ agu asase so sɛ nsu anaa biribi foforo. Seesei mpo, anwonwakwan a nsu fa so tɔ no, animdefo a wɔhwɛ wim tebea mu no nhuu mu nyinaa nwiei. Anikasɛm ne sɛ, Bible bisa sɛ: “Hena paa na obetumi ate omununkum ntrɛwmu ase.” (Hiob 36:29) Nanso Ɔbɔadeɛ no deɛ, onim sɛnea nsu di kyinhyia no mu nyinaa. Ɛno nti, ɔhwɛ maa obi kyerɛw ho nsɛm pɛpɛɛpɛ wɔ Bible mu. Ɔyɛɛ wei bere tenteenten ansa na nnipa nam nyansahu so rekyerɛkyerɛ mu kakra.\nAWOSU—NEA ƐMA MOGYATƆW DAN ONIPA MŨ\nƆhene Dawid ka wɔn a wɔkyerɛw Bible no ho. Ɔka kyerɛɛ Onyankopɔn sɛ: “Bere a meyɛ mogyatɔw mpo no, w’aniwa huu me, na wɔkyerɛw m’akwaa nyinaa wɔ wo nhoma mu.” (Dwom 139:16) Dawid yɛɛ anwensɛm bi. Ɔkaa sɛnea mogyatɔw nyin ho asɛm. Ɔkyerɛɛ sɛ ɛho akwankyerɛ wɔ “nhoma” bi a na ɛwɔ hɔ dedaw ansa na wɔrebɔ ade mu. Nea ɛyɛ nwonwa ne sɛ, wɔkyerɛw saa asɛm yi bɛyɛ mfe 3,000 a atwam ni!\nNanso, afe 1801 kosi afe 1900 ntam hɔ yi ara na afifide ho ɔbenfo Gregor Mendel a ofi Austria huu awosu ho nsɛm kakra. Afei nso, April 2003 yi ara na nhwehwɛmufo tumi yɛɛ onipa awosu mu nhwehwɛmu huu mu nneɛma nyinaa. Saa awosu yi mu na akwaa ahorow a ɛkeka bom yɛ nipadua no ho nsɛm nyinaa wɔ. Nyansahufo aka awosu ho asɛm sɛ ɛte sɛ nsɛm asekyerɛ nhoma a nsɛmfua wom. Nkyerɛwde ahorow te sɛ a, b, d, . . . na ɛkeka bom yɛ nsɛmfua no. Enti nsɛmfua no na ɛkeka bom yɛ awosu ho akwankyerɛ no. Saa akwankyerɛ yi so na nipadua no akwaa te sɛ adwene, koma, ahrawa, nsa ne nan nam so ba. Emu biara wɔ bere pɔtee a ɛba, na ɛba nnidiso nnidiso. Sɛ nyansahufo frɛ awosu anaa nea ɛma obi yɛ onipa mũ no sɛ “nkwa nhoma” a, ɛfata paa. Ɛyɛɛ dɛn na Dawid a ɔno nso kyerɛw Bible no bi no tumi kaa ne nsɛm no pɛpɛɛpɛ saa? Ná ɔbrɛ ne ho ase, enti ɔkaa sɛ: “Yehowa honhom nam me so kasae, na n’asɛm wɔ me tɛkrɛma so.” *—2 Samuel 23:2.\nƐka Daakye Nsɛm Pɛpɛɛpɛ\nƐYƐ den paa sɛ obi betumi akyerɛ bere a ahenni anaa ɔman bi bɛsɔre ne bere a ɛbɛhwe ase. Saa ara nso na ɛnyɛ mmerɛw sɛ obi betumi akyerɛ ɔkwan a ɛbɛfa so aba ne sɛnea ɛbɛhwe ase. Nanso Bible dii kan kaa sɛnea wɔbɛsɛe ahemman ne nkurow bi a ɛyɛ den ho nsɛm nyinaa too hɔ. Ma yensusuw emu mmienu pɛ ho nhwɛ.\nBABILON AHWEASE NE NE SƐE\nNá tete Babilon yɛ ahemman a ɛyɛ den. Edii aman a na ɛwɔ Asia atɔe fam no so mfehaha pii. Eduu bere bi no, na ɛno ne kurow a ɛso paa wɔ wiase. Nanso Onyankopɔn honhom kaa Bible kyerɛwfo Yesaia ma ɔhyɛɛ nkɔm bi. Ɔkyerɛɛ sɛ ɔkatakyie bi a wɔfrɛ no Kores na obetu Babilon agu. Ɔde kaa ho sɛ ɛbɛdan amamfõ a obiara rentena hɔ bio. Mfe 200 akyi ansa na nkɔmhyɛ yi reba mu. (Yesaia 13:17-20; 44:27, 28; 45:1, 2) Saa asɛm yi, enti ɛbaa mu ampa?\nDa koro anadwo bi, October 539 A.Y.B. no, Kores Ɔkɛseɛ no dii Babilon so nkonim. Bere bi akyi no, nsuka a na wɔde emu nsu gugu mpɔtam hɔ nnɔbae so no mu sisiwii efisɛ na obiara nni hɔ a ɔbɛtew mu. Eduu afe 200 Y.B. no, wɔkyerɛ sɛ na ɛhɔ da mpan a obiara nte hɔ. Ɛde besi nnɛ, sɛ wokɔ Babilon a, adan a abubu nko ara na wubehu. Babilon ‘adan amamfõ’ sɛnea Bible kae no pɛpɛɛpɛ.—Yeremia 50:13.\nNsɛm a na ɛbɛba daakye yi, ɛhe na Bible kyerɛwfo yi nyaa ne nyinaa fii pɛpɛɛpɛ saa? Bible ka sɛ, ɛyɛ “Babilon ho atemmusɛm a Amus ba Yesaia hui” wɔ anisoadehu mu.—Yesaia 13:1.\nNINIWE—‘ƐBƐWO WOSEE SƐ SARE SO’\nWɔkyerɛ sɛ, na Asiria Ahemman no ahenkurow Niniwe mu adan yɛ fɛ paa. Ná akwan a ɛtrɛw, turo akɛse, asɔrefie ne ahemfie akɛse wɔ kurom hɔ. Ne nyinaa akyi, odiyifo Sefania hyɛɛ nkɔm sɛ saa kurow fɛfɛ yi bɛdan “amamfõ, na ɛhɔ bɛwo wosee sɛ sare so.”—Sefania 2:13-15.\nBɛyɛ mfe 700 ansa na wɔrewo Yesu no, Babilon ne Media asraafo boom sɛee Niniwe pasaa. Nhwehwɛmu bi kyerɛ sɛ, kurow a wɔsɛee no yi “yerae koraa mfe 2500.” Eduu bere bi no, na ebinom nnye nni mpo sɛ na kurow bi wɔ hɔ a wɔfrɛ no Niniwe! Bɛyɛ mfe 200 a atwam yi ara na wɔn a wotutu fam hwehwɛ tetefo nneɛma mu kohuu Niniwe amamfõ. Ɛnnɛ, nkurɔfo resɛe hɔ nneɛma, na nea aka no nso reporɔw. Wei nti, kuw a ɛboa ma wɔhwɛ tete nneɛma so wɔ wiase nyinaa abɔ kɔkɔ sɛ: “Anhwɛ a, Niniwe amamfõ no bɛsan ayera koraa.”—Global Heritage Fund.\nƐhe na Sefania nyaa ne nsɛm yi nyinaa fii ansa na ɛreba mu? Sefania gye toom sɛ ɛyɛ “Yehowa asɛm a ɔka kyerɛɛ [no].”—Sefania 1:1.\nNsɛmmisa a Ɛho Hia Paa No, Bible Ma Yenya Ho Mmuae\nNSƐMMISA a ɛho hia paa no, Bible ma yenya ho mmuae a ɛtɔ asom. Wo deɛ, hwɛ nea edidi so yi.\nADƐN NTI NA BƆNE NE AMANEHUNU REKƆ SO WƆ WIASE SAA?\nWohwɛ Bible mu a, wubehu sɛ wɔaka bɔne ne amanehunu ho nsɛm pii. Bible kyerɛkyerɛ mu sɛ:\n“Onipa di onipa so ma ewie no bɔne.”—Ɔsɛnkafo 8:9.\nNyansakorɔn ne amammu bɔne ama nnipa ahu amane bebree.\n“Asiane to wɔn nyinaa bere a wɔnhwɛ kwan.”—Ɔsɛnkafo 9:11.\nNneɛma a yɛnhwɛ kwan betumi ato obiara wɔ baabiara prɛko pɛ. Ebetumi ayɛ yare a emu yɛ den, akwanhyia, anaa atoyerɛnkyɛm.\n“Ɛnam onipa biako so na bɔne baa wiase, na owu nam bɔne so bae.”—Romafo 5:12.\nBere a Onyankopɔn bɔɔ ɔbarima ne ɔbaa mfiase no, na bɔne biara nni wɔn ho, na na owu nso nni hɔ. Nanso bere a wɔboapa yɛɛ asoɔden tiaa wɔn Bɔfo no, “bɔne baa wiase.”\nƐnyɛ nea enti a nnipa hu amane nko ara na Bible ka ho asɛm. Ɛhyɛ bɔ sɛ, Onyankopɔn beyi bɔne afi hɔ koraa ama nnipa, na “ɔbɛpopa wɔn aniwam nusu nyinaa, na owu nni hɔ bio, na awerɛhow ne osu ne yaw nso nni hɔ bio.”—Adiyisɛm 21:3, 4.\nYEWU A ƐHE NA YƐKƆ?\nBible kyerɛkyerɛ mu sɛ sɛ obi wu a na wawu, onnim hwee na ontumi nyɛ hwee nso. Ɔsɛnkafo 9:5 ka sɛ: “Ateasefo nim sɛ wobewuwu; awufo de, wonnim biribiara.” Sɛ yewu a, yɛn ‘nsusuwii nyinaa yera.’ (Dwom 146:4) Enti sɛ yewu a, yɛn adwene no gyae adwuma yɛ koraa, na yɛn akwaa nyinaa nyɛ adwuma bio. Ɛba saa a, yentumi nyɛ biribiara, yɛnte nka, na yentumi nsusuw nneɛma ho nso.\nNanso ɛnyɛ tebea a awufo wom nko ara ho asɛm na Bible ka. Ɛsan ka anigyesɛm bi a ɛbɛba daakye ho asɛm. Ɛne sɛ, wɔn a wɔada hatee wɔ owu mu no benya owusɔre asan aba nkwa mu bio.—Hosea 13:14; Yohane 11:11-14.\nBible ma yehu sɛ Yehowa Nyankopɔn na ɔbɔɔ ɔbarima ne ɔbaa. (Genesis 1:27) Enti Adam, ɔbarima a odi kan no, Bible frɛ no “Onyankopɔn ba.” (Luka 3:38) Onyankopɔn a ɔyɛ wɔn soro Agya no, biribi nti na ɔbɔɔ wɔn. Ɔbɔɔ nnipa sɛ wɔne no mfa adamfo, na wɔnyɛ nneɛma a mfaso wɔ so a ɛbɛma wɔn ani agye wɔ asase so daa. Sɛnea Onyankopɔn bɔɔ nnipa nti, nyamesom wɔ obiara mu. Ɛno nti na ɛyɛ a yɛhwehwɛ Onyankopɔn akyi kwan no. Bible ka sɛ: “Anigye ne wɔn a wonim wɔn honhom mu ahiade.”—Mateo 5:3.\nBio nso, Bible aka sɛ: “Anigye ne wɔn a wotie Onyankopɔn asɛm na wodi so!” (Luka 11:28) Bible ka Onyankopɔn ho asɛm kyerɛ yɛn. Ɛsan boa yɛn ma yenya anigye wɔ yɛn asetena mu, na ɛma yenya daakye ho anidaso nso.\nOnyankopɔn na Ɔkyerɛw Bible—Wuhu No a Ɛbɛboa Wo Sɛn?\nBERE a nnipa ɔpepem pii a wɔwɔ wiase hwehwɛɛ adanse a ɛkyerɛ sɛ Bible mu nsɛm yɛ nokware no, wɔabehu sɛ Bible nyɛ tete nhoma bi kɛkɛ. Wogye di paa sɛ Bible yɛ Onyankopɔn Asɛm a wɔnam ne honhom so kyerɛwee. Ɛno na ɔnam so ne nnipa di nkitaho. Wo nso, woka wɔn a ɔkyerɛw maa wɔn no ho! Onyankopɔn nam Bible so reka akyerɛ wo sɛ sua ne ho ade na hu no, na wo ne no mfa adamfo. Bible aka sɛ: “Mommɛn Onyankopɔn na ɔbɛbɛn mo.”—Yakobo 4:8.\nSɛ wohwehwɛ Bible mu yiye a, wubehu biribi a ɛyɛ anigye paa. Ɛyɛ dɛn? Sɛ wokenkan nhoma bi a, wutumi hu ɔkyerɛwfo no adwene a okura. Saa ara na sɛ wokenkan Bible nso a, wubehu Onyankopɔn a ɔno ne Bible no Kyerɛwfo no nsusuwii ne sɛnea ɔte nka wɔ nneɛma ho. Wo deɛ, hwɛ sɛ woahu wo Bɔfo no adwene ne sɛnea ɔte nka wɔ nneɛma ho! Ɛnyɛ ɛno nko, Bible bɛma woahu nneɛma foforo nso. Ebi ni:\nOnyankopɔn din, sɛnea ɔte, ne ne su ahorow a ɛyɛ fɛ.\nNea Onyankopɔn abɔ ne tirim sɛ ɔbɛyɛ ama nnipa.\nNea woyɛ a, wubetumi ne Onyankopɔn afa adamfo.\nW’ani begye sɛ wubesua nneɛma pii aka ho anaa? Yehowa Adansefo ani begye ho sɛ wɔbɛboa wo. Wobetumi ayɛ nhyehyɛe ama obi ne wo asua Bible no a wuntua hwee. Wei betumi ama woabɛn Yehowa Nyankopɔn a ɔkyerɛw Bible no paa.\nNyan! yi ama yɛanya adanse kakra a ɛkyerɛ sɛ Bible no fi Onyankopɔn honhom mu. Sɛ wopɛ sɛ wuhu pii a, hwɛ nhoma a yɛato din Dɛn na Yebetumi Asua Afi Bible Mu? no ti 2. Yehowa Adansefo na wotintimii. Ɛsan wɔ www.jw.org/tw anaa skan ahyɛnsode yi\nWopɛ nso a hwɛ video a yɛato din Hena Ne Bible no Kyerɛwfo? Ɛwɔ www.jw.org/tw\nKɔ NHOMA > VIDEO\n^ nky. 10 Wohwɛ Bible mu a, Onyankopɔn din de, Yehowa.—Dwom. 83:18.\nNyansahu ne Bible Hyia?\nNyansahu ho asɛm a Bible ka no, mfomso bi wɔ mu anaa?\nAdɛn Nti na Ɛsɛ sɛ Wusua Bible?\nNsɛmmisa a ɛkyere adwene paa no, Bible reboa nnipa mpempem pii ama wɔanya ho mmuae. Wo nso, wopɛ sɛ ɛboa wo saa anaa?\nNo. 3 2017 | Ɛyɛ Ampa sɛ Bible Fi Onyankopɔn Hɔ?\nNYAN! No. 3 2017 | Ɛyɛ Ampa sɛ Bible Fi Onyankopɔn Hɔ?\nNkwammoaa—Nwomakorabea a Ɛwɔ Nkwa!\nDaakye Asɛm—Hena na Onim?


Onyankopɔn Nhyira—Abu Me So | Asetenam Nsɛm\nKENKAN WƆ Acholi Afrikaans Albanian Amharic Arabic Armenian Aymara Batak (Toba) Bicol Bulgarian Cakchiquel (Western) Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Chiyao Chol Cibemba Croatian Czech Danish Dutch Efik English Estonian Ewe Fijian Finnish French Ga Garifuna Georgian German Greek Guarani Gun Haitian Creole Hebrew Hiligaynon Hiri Motu Hungarian Icelandic Igbo Iloko Indonesian Italian Japanese Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Lamba Lhukonzo Lingala Lithuanian Luganda Luo Luvale Macedonian Malagasy Mam Mambwe-Lungu Maya Mazatec (Huautla) Mixe Myanmar Nahuatl (Central) Nahuatl (Huasteca) Nahuatl (Northern Puebla) Ndebele (Zimbabwe) Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Polish Quechua (Bolivia) Romanian Runyankore Russian Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tlapanec Tojolabal Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Vietnamese Xhosa Yoruba Zapotec (Isthmus) Zulu\nYehowa Nhyira Abu Me So\nFélix Alarcón Anom asɛm\nNá madi mfe 17 pɛ, na nea mmerante ne mmabaa dodow no ara de asisi wɔn ani so no, ɛno ara bi na na ɛsi m’ani so. Nea na mepɛ paa ne sɛ me ne me nnamfonom bɛbom akɔ asudwareɛ na yɛakɔbɔ bɔɔl. Nanso dakoro anwummere bi, m’asetena nyinaa sesaa prɛko pɛ. Menyaa moto akwanhyia bi a na ɛyɛ hu yie, na ɛfiri me kɔn bɛsi me nan ase nyinaa dwudwoe. Asɛm yi sii bɛyɛ mfe 30 ni, na ama maka mpa mu abɛsi nnɛ.\nMenyinii wɔ kuro bi a wɔfrɛ no Alicante mu. Ɛwɔ Spain apuei fam mpoano. Ná ɔhaw ahyɛ m’abusua mu ma, enti menyinii kakra no, na mentaa ntena fie. Ná baabi a wɔsiesie kar tae bɛn me fie pɛɛ. Me ne adwumayɛfo no mu baako a wɔfrɛ no José María bɛyɛɛ nnamfo. Esiane sɛ ɔpɛ nnipa, na ɔkyerɛɛ me ho anigye nti, ɔmaa menyaa ɔdɔ a me nsa anka wɔ m’abusua mu no. Ahokyere bere mu no, na ɔte sɛ me nua a yɛfiri yafunu baako mu. Ɛmfa ho sɛ na ɔkyɛn me mfe 20 no, na ɔyɛ m’adamfo; me yɔnko brɛboɔ.\nNá José María afiri aseɛ ne Yehowa Adansefo resua Bible. Ná metumi hu sɛ n’ani gye Kyerɛwnsɛm no ho, na na ɔtaa ka Bible mu nokwasɛm a ɔresua no kyerɛ me. Sɛ ɔreka Bible mu asɛm a, na meyɛ komm tie no, nanso na m’ani nnye nea ɔreka no ho. Na meyɛ aberante, enti na nneɛma pii agye m’adwene. Nanso, sɛɛ na nneɛma rebɛsesa.\nAKWANHYIA BI SESAA M’ASETENA\nƐyɛ a mempɛ sɛ mɛka saa akwanhyia no ho asɛm de akae me yaw. Nea mɛtumi aka ara ne sɛ medii nkwaseasɛm. Enti dakoro pɛ, m’asetena nyinaa sesae. Ná meyɛ aberante a mesi pi si ta, afei metee m’ani no na meda ayaresabea a mabubu aka mpa mu. Ɛyɛɛ den paa sɛ mɛgye me tebea no atom. Asɛm a na mebisa me ho ne sɛ, ‘Mete ase reyɛ dɛn?’\nWɔde me kɔtoo baabi a wɔhwɛ wɔn a wɔn yareɛ mu yɛ den paa wɔ ayaresabea hɔ. José María ba bɛhwɛɛ me, na ntɛm ara na ɔyɛɛ nhyehyɛe maa Yehowa Adansefo asafo a ɛbɛn hɔ no bɛsraa me. Ná wɔtaa bɛhwɛ me, enti saa nsrahwɛ no kaa me koma paa. Bere a wɔyii me firii saa dan no mu kɔɔ baabi foforo no, mefirii aseɛ suaa Bible no. Mebɛhuu nea enti a nnipa hu amane na wɔwuwu, ne nea enti a Onyankopɔn ama nneɛma bɔne kɔ so. Mesan nso bɛhuu nea daakye Onyankopɔn bɛyɛ; ɛne sɛ nnipa a bɔne biara nni wɔn ho bɛhyɛ asase so ma, na obiara renka sɛ: “Meyare.” (Yesaia 33:24) Afei deɛ na mabɛnya anidaso a mennyaa bi da wɔ m’asetena mu.\nBere a mefirii ayaresabea hɔ no, menyaa nkɔso ntɛmntɛm wɔ Bible a na meresua no mu. Mmubuafo akonnwa soronko bi a menyae nti, na metumi kɔ Yehowa Adansefo asafo nhyiam, na na metumi kɔka asɛmpa no nso. Enti wɔ November 5, 1988 no, wɔbɔɔ me asu wɔ dwaresɛn soronko bi mu. Saa bere no na madi mfe 20. Yehowa Nyankopɔn aboa me ma manya anidaso. Nanso dɛn na mɛtumi ayɛ de akyerɛ sɛ m’ani sɔ nea wayɛ ama me no?\nMABUBU DEƐ NANSO MEMPAA ABA\nNá masi me bo sɛ meremma tebea a maba mu no nsi me kwan wɔ nea mɛtumi ayɛ wɔ Yehowa som mu no ho; na mepɛ sɛ menya nkɔso. (1 Timoteo 4:15) Mfiase no na ɛnna fam, efisɛ na m’abusuafo ani nnye nokware no ho. Nanso na mewɔ anuanom Kristofo mmarima ne mmaa a wɔtaa m’akyi. Ná wɔhwɛ sɛ asafo nhyiam biara rempa me ti so. Afei nso na wɔboa me ma mekɔ asɛnka bere nyinaa.\nNanso bere rekɔ so no, ɛbɛdaa adi sɛ mɛhia baabi a wɔbɛhwɛ me bere nyinaa. Bere a metoo me bo ase hwehwɛɛ mu no, menyaa baabi a ɛfata a wɔhwɛ wɔn a wɔadi dɛm wɔ Valencia. Kuro yi da Alicante atifi fam bɛyɛ kilomita 160. Ɛhɔ na abɛyɛ me fie.\nƐwom sɛ maka mpa mu deɛ, nanso masi me bo sɛ mɛka me gyidi ho asɛm akyerɛ afoforo\nƐwom sɛ maka mpa mu deɛ, nanso na masi me bo sɛ mɛkɔ so asom Yehowa. Aban no wɔ sika bi a wɔde ma wɔn a wɔadi dɛm, enti mede saa sika no kɔtɔɔ kɔmputa, na wɔde sii me mpa nkyɛn. Mesan tɔɔ tɛlɛfon. Seesei, anɔpa biara nea ɔhwɛ me no sɔ me kɔmputa no ne me fon no ma me. Sɛ mɛtumi de kɔmputa no adi dwuma a, gye sɛ mede afidie a mede tare m’abɔdwe no miamia so. Mesan wɔ abaa soronko bi a mede m’ano sɔ mu. Saa abaa yi boa ma metumi bɔ nsɛm wɔ kɔmputa no so na mede bɔ nɔma frɛ nkurɔfo wɔ me fon so.\nAbaa no ma metumi frɛ nkurɔfo wɔ tɛlɛfon so\nƆkwan bɛn so na saa mfidie yi aboa me? Nea ɛdi kan koraa no, ɛma metumi kɔ jw.org wɛbsaet ne Watchtower INTANƐT SO NHOMAKORABEA no so. Saa mfidie yi aboa me paa! Metaa de nnɔnhwere pii sua ade yɛ nhwehwɛmu wɔ Bible mu nwoma ahorow mu. Wei boa me ma mekɔ so sua Onyankopɔn ne ne su ahorow a ɛyɛ nwonwa no ho ade. Na bere biara a mɛte nka sɛ mayɛ ankonam anaa m’abam abu no, menya nneɛma ahorow pii wɔ wɛbsaet no so a ɛma m’ani gye.\nMe kɔmputa no san boa ma metie nea ɛkɔ so wɔ asafo nhyiam ase, na mede me ho hyɛ mu nso. Metumi ma mmuaeɛ, bɔ mpae, ma ɔkasa, na mpo sɛ wɔde hokwan ma me a, metumi kenkan Ɔwɛn-Aban nso. Ɛwom sɛ mentumi nkɔ Ahenni Asa so deɛ, nanso mete nka sɛ meka asafo no ho.\nTɛlɛfon ne kɔmputa a mewɔ nti, metumi di nkurɔfo adanse. Ɛwom, mentumi nkɔ afie afie sɛnea Yehowa Adansefo dodow no ara yɛ no, nanso menya asɛnka adwuma no mu kyɛfa. Saa mfidie yi ma metumi ka me gyidi ho asɛm kyerɛ afoforo. M’ani gye tɛlɛfon a wɔnam so di adanse no ho paa, enti m’asafo mu mpanimfoɔ apaw me sɛ memmoa afoforo ma wɔnni adanse wɔ tɛlɛfon so. Tɛlɛfon so adansedi yi aboa asafo no mufo a wɔn nso aka dan mu no paa.\nMe ne obi resua Bible\nNanso ɛnyɛ mfidie nko ara na agye m’asetena afa. Da biara me nnamfo bɛsra me. Wɔne wɔn abusuafo ne amannifo a wɔn ani gye Bible no ho na ɛba. Mpɛn pii no, wɔma me ne wɔn firi nkɔmmɔbɔ no ase. Ɛtɔ mmere bi nso a, mmusua bi bɛsra me, na me ne wɔn bom yɛ wɔn abusua som anwummere. Sɛ mmofra nkumaa bɛtena me nkyɛn na wɔka nea enti a wɔdɔ Yehowa no kyerɛ me a, na m’ani agye kɛkɛ!\nMe ne me nnamfo bi reyɛ wɔn abusua som\nƐyɛ a nnipa pii bɛsra me, na ɛma m’ani gye paa. Nkurɔfo mpa me dan mu; wɔn a wɔbemmɛn ne wɔn a wɔfiri akyirikyiri nyinaa bɛsra me. Sɛnea nkurɔfo da ɔdɔ adi kyerɛ me no tumi yɛ wɔn a wɔhwɛ me no nwonwa. Da biara, meda Yehowa ase sɛ wama me abɛka onuayɛkuo a wɔda nsow yi ho.\nMEGU SO ARA REKO\nBere biara a obi bɛkyia me abisa sɛnea me ho te no, nea meka ara ne sɛ “Megu so ara reko!” Menim sɛ ɛnyɛ me nko ara na mereko. Ɛmfa ho tebea a Kristoni wɔ mu anaa akwanside biara a ɔrehyia no, yɛn nyinaa reko; yɛreko “gyidie ko pa no.” (1 Timoteo 6:12) Dɛn na aboa ma matumi agyina mu mfe pii saa? Da biara, meda Yehowa ase sɛ wama manya anidaso wɔ asetena mu. Mebɔ mmɔden sɛ mɛyɛ nea mɛtumi biara wɔ Onyankopɔn som mu, na mede m’adwene nyinaa asi anidaso a mewɔ no so.\nƐyɛ a metaa twa sɛnea wiase foforo no bɛyɛ ne sɛnea mɛsan atu mmirika adi akɔneaba bio no ho mfonini. José María yɛ me yɔnko brɛboɔ a ɔwɔ mmubui yareɛ. Enti ɛtɔ da a me ne no di agorɔ ka sɛ me ne no bɛtu mmirika wɔ wiase foforo no mu, na mebisa no sɛ: “Hwan na ɔbɛdi nkonim?” Na ɔno nso ka sɛ: “Ɛnyɛ nea ɔbɛdi nkonim no na ɛhia. Na mmom nea ɛhia ne sɛ yɛbɛkɔ Paradise hɔ bi na yɛatu mmirika no.”\nƐyɛ den ma me sɛ mɛgye me tebea no atom. Menim sɛ medii nkwaseasɛm bere a na meyɛ aberante no, na ɛno na ama awie me sei no. Nanso ɛyɛ me dɛ sɛ Yehowa annyaw me. Wahyira me pii; wama me honhom fam abusua kɛse, m’ani gye sɛ mete ase, metumi boa afoforo, na manya anidaso a ɛso bi nni. Sɛ mɛbɔ sɛnea mete nka no nyinaa mua a, nea mɛka ara ne sɛ, Yehowa nhyira abu me so ampa!\nSo bere bi bɛba a nnipa nyinaa bɛka abom asom nokware Nyankopɔn koro no?\nSɛ wobɛnya so mfaso a, ɛbɛgyina wo so.


Ɛrenkyɛ wɔbɛto Yerusalem ho akoban (1-9)\nYehowa bo afuw Yerusalem (10-21)\nWɔka sɛ “Asomdwoe!” Nanso asomdwoe biara nni hɔ (14)\nƆman bi befi atifi fam abɛtow ahyɛ wɔn so ateetee wɔn (22-26)\nYeremia bɛsɔ dade ahwɛ (27-30)\n6 O Benyamin mma, mompɛ baabi nhintaw, munguan mfi Yerusalem. Mommɔ abɛn+ no wɔ Tekoa;+Monsɔ ogya mfa nyɛ ahyɛnsode wɔ Bet-Hakerem! Efisɛ mmusu bi fi atifi fam reba, ɔsɛe kɛse bi.+ 2 Sion babea te sɛ ɔbea hoɔfɛfo a wogyigye no so.+ 3 Nguanhwɛfo ne wɔn nguankuw bɛba. Wobesisi wɔn ntamadan atwa ne ho ahyia,+Na obiara bɛma ne nguan adidi.+ 4 “Munsiesie mo ho* ne no nkɔko! Monsɔre mma yɛnkɔtow nhyɛ no so awia ketee!” “Asɛm ato yɛn! Efisɛ ade resa,Na anwummere sunsuma reyɛ tenten!” 5 “Monsɔre mma yɛnkɔtow nhyɛ no so anadwo,Na yɛnsɛe n’aban a ɛyɛ den no.”+ 6 Na nea asafo Yehowa aka ni: “Muntwitwa nnua na monto Yerusalem ho akoban.*+ Ɛyɛ kurow a ɛsɛ sɛ etua ne bɔne so ka;Nhyɛso nko ara na ɛwɔ ne mu.+ 7 Sɛnea abura ma nsu a ɛwom yɛ nwini no,Saa ara na ɔma ne bɔne yɛ nwini. Wɔte sɛ basabasayɛ ne ɔsɛe rekɔ so wɔ ne mu;+Ɔyare ne ɔhaw na ɛwɔ m’anim daa. 8 O Yerusalem, hwɛ yiye, anyɛ saa a, wo ho bɛyɛ me abofono ama matwe me ho* afi wo ho;+Mɛma woayɛ amamfo, asaase a obiara nte so.”+ 9 Nea asafo Yehowa aka ni: “Wɔbɛsesaw Israelfo a aka no akɔ korakora, sɛnea wɔtetew bobe a aka wɔ ne dua so no. Ma wo nsa nni akɔneaba sɛ obi a ɔretetew bobe afi bobe dua so.” 10 “Henanom na menkasa nkyerɛ wɔn na memmɔ wɔn kɔkɔ? Henanom na wobetie? Hwɛ! Wɔasisiw wɔn aso* sɛnea ɛbɛyɛ a ɛrente asɛm.+ Hwɛ! Yehowa asɛm yɛ wɔn ahĩ;+Wonni ho anigye biara. 11 Ɛno nti Yehowa abufuw ahyɛ me ma.Makura mu abrɛ.”+ “Hwie gu abofra a ɔnam abɔnten so,+Ne mmerante a wɔaboa wɔn ano so. Wɔbɛkyere wɔn nyinaa, ɔbarima ne ne yere,Nkwakoraa ne nkwakoraa posoposo.*+ 12 Wɔn afi bɛyɛ nkurɔfo dea;Wɔn nsaase ne wɔn yerenom nso bɛyɛ nkurɔfo dea.+ Na mɛteɛ me nsa wɔ asaase no sofo so,” Yehowa asɛm ni. 13 “Efisɛ efi akumaa so kosi ɔkɛse so, obiara pɛ mfaso bɔne;+Efi odiyifo so kosi ɔsɔfo so, wɔn nyinaa bu nkurɔfo fa so.+ 14 Wɔsa me man akuru biarabiara,* na wɔka sɛ,‘Asomdwoe wɔ hɔ! Asomdwoe wɔ hɔ!’ Nanso asomdwoe biara nni hɔ.+ 15 Akyiwade a wɔayɛ no, ɛyɛ wɔn aniwu anaa? Ɛnyɛ wɔn aniwu koraa! Wɔn ani mmu wɔn dwɛ!* Ɛno nti, wɔbɛhwehwe ase wɔ wɔn a wɔahwehwe ase mu.+ Na ɛda a mɛba abɛtwe wɔn aso no, wobehintihintiw,” Yehowa na waka. 16 Nea Yehowa aka ni: “Munkogyina nkwanta so na monhwɛ. Mummisa tete akwantempɔn no ho asɛm,Mummisa baabi a ɔkwan pa no wɔ, na momfa so,+Na mo ho nnwo mo.”* Nanso wɔkae sɛ: “Yɛremfa so.”+ 17 “Mede awɛmfo sisii mo so,+ na wɔkae sɛ,‘Muntie abɛn no nnyigyei no!’”+ Nanso wɔkae sɛ: “Yɛrentie.”+ 18 “Ɛno nti, O amanaman, muntie! O asafo, munhuNea ɛbɛto wɔn. 19 O asaase, yɛ aso! Mede amanehunu reba ɔman yi so;+Ɛyɛ wɔn adwemmɔne so aba na wɔretwa,Efisɛ wɔantie me nsɛm,Na wɔpoo me mmara.”* 20 “Sɛ mode ɛhyɛ* fi Saba ba a, ɛfa me ho bɛn?Na mode sibiri huamhuam* fi akyirikyiri asaase so ba a, dɛn na ɛbɛyɛ ama me? Mempɛ mo hyew afɔre,Na mo afɔre nso nsɔ m’ani.”+ 21 Enti nea Yehowa aka ni: “Mede hintidua bɛto ɔman yi anim,Na ɛbɛma wɔahintiw,Agyanom ne mma nyinaa,Ofipamfo ne ne yɔnko,Na wɔn nyinaa bɛsɛe.”+ 22 Nea Yehowa aka ni: “Hwɛ! Ɔman bi fi atifi asaase so reba,Wɔbɛkanyan ɔman kɛse bi afi asaase ano akyirikyiri aba.+ 23 Wɔde agyan ne peaw na ɛbɛba. Wɔn tirim yɛ den, na wɔrenhu obiara mmɔbɔ. Wɔn nne begyigye te sɛ ɛpo,Na wɔtete apɔnkɔ so.+ Wɔbɛboaboa wɔn ho ano aba wo so te sɛ ɔsabarima, O Sion babea.” 24 Yɛate ho asɛm. Yɛn nsam agow;+Yɛn ho yeraw yɛn,Yɛte yaw te sɛ ɔbea a ɔrewo.+ 25 Mpue nkɔ afuw mu,Na nkɔnantew ɔkwan so,Efisɛ ɔtamfo no wɔ sekan;Ehu atwa wo ho ahyia. 26 O me man babea,Fura awerɛhow ntama,*+ na munumunum wɔ nsõ mu. Di awerɛhow te sɛ obi a ɔresu teɛteɛm di ne ba baako pɛ wu ho awerɛhow,+Efisɛ prɛko pɛ na ɔsɛefo no bɛba yɛn so.+ 27 “Mede wo* asi hɔ sɛ obi a ɔsɔ dade hwɛ wɔ me man mu,Obi a ɔhwehwɛ nneɛma mu yiye;Fa w’ani to fam hwɛ wɔn yiye, na hwehwɛ wɔn akwan mu. 28 Wɔn nyinaa aso yɛ den dodo;+Wɔnenam sɛe nkurɔfo din.+ Wɔte sɛ kɔbere ne dade;Wɔn nyinaa asɛe. 29 Afa* no ahyew. Sumpii* na wonya fi wɔn gya mu. Wɔyere wɔn ho nan no kwa,+Na wonyii abɔnefo mfii wɔn mu.+ 30 Nkurɔfo bɛfrɛ wɔn sɛ dwetɛ a wɔapo,Efisɛ Yehowa apo wɔn.”+\n^ Nt., “Montew mo ho.”\n^ Anaa “me kra atwe ne ho.”\n^ Nt., “Wontwaa wɔn aso twetia.”\n^ Nt., “Wɔn a wɔadi nna amee.”\n^ Anaa “Wɔnteɛ wɔn ho nsa me man akuru yiye.”\n^ Anaa “mo kra ho nnwo no.”\n^ Ade a ɔtomfo de fita ogya mu ma ɛsɔ kɔɔ.


05 April 13 - Twi Online\nFriday Sermon: Building Mosques, Unity and Accord - 05th April 2013 - Ashanti Twi Online\nƐFIADA NYAMESƐM: Oforesuo Bosome da a ɛtͻ so 5, wͻ afe 2013\n(Summary of Friday sermon – 5th April, 2013 – Ashanti Twi Translation)\nASƆREDAN SIE, NKABOM NE PƐREPƐREYƆ.\nHadhrat Khalifatul Masih kaa ne Nyamesɛm no wͻ “Baitur Rahman Asͻredan mu wͻ Valencia a ɛwͻ Spain. Ɔkanee saa Kuraan kyɛfa a ɛdi soͻ yi:\n“Na monsͻ Allah ahoma no mu dendenden, mo nyinaa monka mmͻm, na mma mo mpaepae mo mu; na monkae Allah adom a Ɔde agu mo so berɛ a na moyɛ atamfo ma mo ho no, Ɔno na Ɔkaa mo akoma bͻͻ mu wͻ ͻdͻ mu, na N’adom nti mobɛyɛɛ sɛ anuanom; na na mo wͻ egya amena no kͻnkoro ano na Ɔno na Ɔtwitwa gyee mo firii ho. Saa kwan yi so no Allah kyerɛkyerɛ Ne mmransɛm mu kyerɛ mo, sɛdeɛ ɛbɛyͻ na moanya kwankyerɛ”.\n“Na moma nnipa-kuo bi ntena mo mu a wͻn dwumadie ne sɛ wͻbɛfrɛ nnipa akͻ papa ho na wͻakyerɛkyerɛ yͻbea pa, na wͻabra bͻneyͻ. Na weinom saa na wͻbɛdi nkunim” (Surah Al-Imran, nyiyimu 104-105).\n“Fa nyansa ne afotu pa frɛ nnipa kͻ w’Awurade kwan so, na fa kwan pa a ɛyɛ so ne wͻn nyͻ mpɛnsɛmpɛnsɛm mu. Ampa ara sɛ w’Awurade no nim nea wayera afiri Ne kwan so; na Ɔnim wͻn nso a wͻwͻ kwankyerɛ no mu (Surah Al-Nahl, nyiyimu 126).\nNyankopͻn adom afiada a ɛtwamu no, yɛdaa asͻredan a ɛtͻso mienu wͻ Spain no adi. Na Jama’at no ani agye yie fa saa dwumadie no ho na wͻn ani tͻ kͻso gye wͻn ho. Hadhrat Khalifatul Masih kaa Nyamesɛm a ɛtwa toͻ koraa wͻ Efiada a ɛtwam no fa asͻredan foforͻ no ho na ͻpɛ sɛ ͻtwe yɛn adwene si neɛma bi so.\nBͻhyɛ Messiah (ANN) no kaa sɛ: saa mmerɛ yi mu no yɛn Jama’at yi hia nsͻredan pii. Asͻredan yɛ Nyankopͻn fie. Ɛno nti na yɛn asi yɛn asͻredan wͻ kuro kɛseɛ anaa kuro ketewa mu no. Yɛbɛfa no sɛ, Jama’at no nkͻsoͻ fapem na yɛresie no. Sɛ kuro kɛseɛ anaa kuro ketewa bi wͻ hͻ na sɛ Muslimfoͻ kakrabi anaa ebi mpo nni hͻ koraa na sɛ Jama’at no mpuntuo hia wͻ hͻ a, ɛwͻ sɛ yɛsi asɛredan wͻ hͻ. Kwan biara so no, nhyehyɛeɛ ne sɛ, yɛsi asͻredan no wͻ nokorɛ die mu ne pɛpɛɛpɛyͻ ne nsusueɛ pa mu, ɛfiri sɛ Nyame nti na yɛresi asͻredan no. Ɛho mmoa nyɛ ade kɛseɛ biara anaa nipa baako adwuma anaa kwan bͻne so, Nyankopͻn No ankasa na Ɔbɛhyira so (Malfuzat, Vol 6 pg.119, 1984 Edition).\nYɛada saa nsɛmfua yi adi mpɛn pii na mmom ekuta nsɛm hia pii a ɛwͻ sɛ Ahmadiyyafoͻ twe wͻn adwene si so. Kyɛfa a ɛdi kan no ka sɛ “Asͻredan yɛ Nyame fie. Nyankopͻn adom, Ahmadiyyani biara gye Nyame di; ɛwͻ sɛ yɛtwe saa gyidie yi kͻ Nyankopͻn fie hͻ wͻ ahobraseɛ mu na yɛhwɛ kwan a yɛbɛfa so atwe dͻm ahyɛ hͻ ma. Sɛ yɛtumi twe yɛn adwene gyina neɛma yi so a, ɛndeɛ na yɛ yɛ Nyankopͻn abͻdeɛ asɛdeɛ ama wͻn wͻ berɛ a ɛhia ma sɛ yɛtumi nya ͻdͻ ne tema soronko bi ma wͻn. Wͻ saa nsɛmpͻ yi so no, Bͻhyɛ Messiah (ANN) no aka nsɛm bi afa Asͻredan ho. Ɛwͻ sɛ nipa dͻm a wͻwͻ kuro no mu nyinaa ka wͻn ho bͻ mu na wͻyͻ asͻre wͻ saa asͻredan yi mu. Nhyira pii wͻ nipa dodoͻ anaa nkabͻm asͻreyͻ mu. Nkyekyɛmu de nyiyi mu ba wͻ berɛ a wei ne berɛ a ɛwͻ sɛ yɛhyia na yɛka yɛn ho bͻ mu. Nsɛm a ɛde mente mehoase bɛba biara no, ɛwͻ sɛ yɛbͻgu na yɛtwe yɛn ho firi ho. Enti wei yɛ Nyankopͻn fie na ɛwͻ sɛ Ahmadiyyafoͻ a wͻwͻ tena berɛ yi (Valencia) no hyɛ nkabͻm asͻreyͻ yi ma wͻ berɛ a wͻn bɛka wͻn ho abͻm wͻ ͻdͻ ne tema kwan so. Bͻhyɛ Messiah (ANN) no kaa saa nsɛm yi mfie (108) a atwam no. Ɛwͻ mu sɛ ͻno ankasa na ͻtetee n’akyidifoͻ no wͻ sunsum ne Nyame suro kwan so. Na wͻn Nyame suro ne wͻn ahoteeɛ ne kronkron bea no wͻ soro sen nnɛ yi.\nNa wͻsuro Nyame yie na wͻsan yͻ wͻn asͻre yie wͻ Nyamesuro kwan so. Mmom, wͻn a wͻ gyee Bͻhyɛ Messiah (ANN) no diieɛ no yɛ wͻn a na wͻne Nyame wͻ nkitahodie soronko. Ne nyanaa akyi no, ɛyɛ Nyankopͻn kͻmhyɛni adwuma sɛ ͻbɛkyerɛkyerɛ Nyamesuro mu (Taqwa) na ͻde nipa akͻ kwan tenee so. Wei nti na ͻtwee yɛn adwene de sii n’akyidifoͻ no nsɛm so no. Na ɛhia no sɛ, sɛ yɛanda no adi anaa yɛankyerɛkyerɛ Nyamesuro (Taqwa) wͻ saa berɛ yi mu anaa mfitiaseɛ yi a, yɛrenya nhwɛsoͻ biara a yɛn asefoͻ no bɛdi akyire.\nHadhrat Khalifatul Masih aka sɛ, Bͻhyɛ Messiah (ANN) no akyidifoͻ no ho nsɛm nnidisoͻ a ͻhyɛɛ aseɛ Efiada pii a etwa mu no, ɛho san hia. Yɛanka akyidini biara ho asɛm na wͻn a yɛkaa wͻn ho asɛm no; na ɛyɛ nsɛmfua kakra bi. Ne nyinaa akyi no, wͻwͻ gyinabrɛ kɛseɛ a ɛma yɛn nhywɛsoͻ ma yɛbͻ mpaeɛ ma wͻn.Valencia ha no, sɛ Bͻhyɛ Messiah (ANN) akyidifoͻ no abusuafoͻ wͻ ha a, wͻn mbͻ mpaeɛ ma wͻn mpaninfoͻ no. Mmom, nwuma pii wͻ hͻ a ɛwͻ sɛ yɛyͻ no wͻ kuro yi mu. Ɛwͻ sɛ yɛde anidasoͻ a ayera wͻ mfie pii a abɛsen kͻ no san ba bio, na nnipa san so ka wͻn ho bͻmu adi Ɔkͻmhyɛni Kronkron Muhammad (NNN) no akyi. Ansa na yɛbɛyͻ wei no, nea adi kan yɛ Nyamesom ansa na Nyamesɛmka (Tabligh) wͻ nkabom kuo baako mu.\nYɛka nsɛm pii wͻ saa kuro yi mu, enti deɛ edi kan no ɛwͻ sɛ yɛda suban pa adi. Sɛ wͻn a wͻdi Jama’at no anim no anka ambͻmu a, ndeɛ wͻn anyɛ Nyankopͻn fie asɛdeɛ. Huzoor aka sɛ, wͻaka no da sɛ, yɛbɛda asͻredan fɛ no adi no, ɛne sɛ yɛbɛnya gyidie a yɛde bɛba asͻredan no mu abɛyͻ asͻre ama no ayɛ fɛ, sɛ wͻn sͻ ne tema nso da adi a. kyɛfa a adi kan a Huzoor kenkan no nɛ yi kyerɛ ͻdͻ soronko san ma yɛhunu sɛ ɛyɛ Nyame adom nti na yɛn ayɛ baako. Ɔgyidini papa biara ndi mmra biara so, Nyankopͻn nkyerɛkyerɛ nyinaa.\nHuzoor aka sɛ, obiara nyi mfiri Nyankopͻn mmra ase. Nyɛ ͻno anaa obiara, sɛ ͻyɛ obi a ͻwͻ dibrɛ wͻ Jama’at no mu, Jama’at no asͻfoͻ, Ahmadiyyafoͻ mmaa ne marima. Mmera tenten a yɛbɛsͻ Nyankopͻn ahoma no mu, na yɛdi Kuraan Kronkron no mmra ne ne nhyehyeɛ so na yɛakae N’adom a W’ama yɛn Ahmadiyyafoͻ, yɛbɛn Ɔno ne Ne som baeɛ asɛdeɛ ama no. Afei nso yɛbɛsͻ Ɔkͻmhyɛni (NNN) ne ne deɛ ͻbrɛɛ ne ho ase maa no nkyerɛkyerɛ pa no mu a ɛyɛ Bͻhyɛ Messiah (ANN) no. Yɛbɛhyɛ Nyankopͻn adom a Ɔde ama yɛn no ma. Asuaeɛ a yɛn ne Khalifa a ͻwͻ nɛ mmerɛ yi mu asuaeɛ no (Bai’at), kwan biara so no yɛre ntie n’asɛm nkoa na yɛbɛsan adi n’asɛm no so. N’ani bɛgye Nyankopͻn nhyira no ho. Ɛwͻ sɛ yɛkae sɛ, Kuraan Kronkron no, Ɔkͻmhyɛni Kronkron (NNN) no, Bͻhyɛ Messiah (ANN) no, nansiananmu (Khalafate) a ɛwͻ Ahmadiyya som no mu nhyehyeɛ wei anitia biara no rebɛn ogya amena no ho. Yɛresͻ Nyankopͻn ahoma no mu den na yɛrekaekae Nyankopͻn adom bɛma yɛn adi nhyehyeɛ no so. Ɔdͻ kan, tema ne onua dͻ bɛtena Ahmadiyyafoͻ na atwe wͻn afiri ogya no ho. Ahmadiyyafoͻ kan no twe wͻn ho firi wͻn a wͻkra wͻn nsɛm na wͻn neyͻeɛ wͻ saa ͻkwan yi soͻ no tiri ayɛ yie. Gyesɛ obi aduru saa gyinabrɛ yi ansa na wͻatumi asaman afoforͻ ama Onyankopͻn.\nNnɛ yi, nipa dodoͻ noara nnye nni sɛ Nyame te ase. Nso, Spainfoͻ atwe wͻn ho abɛn Nyamesom. Nna mienu ni, wͻyͻͻ akwaaba nhyiamu bi maa Spainfoͻ wͻ Valencia man mu. Valencia Manpanin baa saa nhyiamu yi ase bi na nkasaeɛ mu no ͻkaa sɛ, nkurͻfoͻ repo Nyamesom na ehia sɛ yɛtwe wͻn bɛn Nyamesom. Hadhrat Khalifatul Masih kaa sɛ, ne tipɛnsofoͻ a wͻahyia wͻn wͻ apueɛ afa nyinaa mu no, wei ne nipa a wͻatumi anya dadwene ama Nyamesom.\nNyankopͻn akyerɛ no pefee sɛ Islam ne nokwasom no. Nti ɛsom biara ni hͻ a ɛbɛtumi atwe nipa abɛn Onyankopͻn; ɛsom biara nni ho tumi. Na wͻn a ɛyɛ wͻn asodie sɛ wͻbɛhyeta Islam ne wͻn a wͻde ‘Onyankopͻn-Ahoma’ no ayɛ wͻn adom ne Ahmadiyyafoͻ. Sɛ yɛanyͻ koroyɛ na yɛyɛ mpaepaemu a, yɛbɛkͻ akͻ yi y’ano wͻ Onyame anim. Mekaa wͻ Efiada a atwam no sɛ, Spainfoͻ a na wͻn nananom yɛ Muslimfoͻ no mu mpempem reba Islam mu bio. Nanso wͻnhunuu Islam papa no. Ɛwͻ sɛ yɛma wͻhunu. Ahmadiyyafoͻ dodoͻ noara a wͻwͻ “Europe” no gyee Islam diieɛ wͻ wͻn honhom pa mu nanso Ulemafoͻ (ɛsom mu mpaninfoͻ) ankyerɛ wͻn honhom mu mpuntuo no a wͻrehwehwɛ no. Saa nkurͻfoͻ yi kͻͻso ara hwehwɛɛ mu na wͻbɛgyee Ahmadiyya diieɛ. Ahmdiyyani biara nkae sɛ, obiara a ͻgye ɛsom yi di na ͻbɛyͻ ɛsom yi foforͻ biara nya honhom mu asomdwoeɛ nti wͻn a wͻayɛ Ahmadiyya som akyɛre no nyinaa nsese wͻn ankasa ho. Sɛ wͻn a wͻayͻ ɛsom yi akyɛre no titiriw wͻn a wͻfirii Pakistan no, anyɛ wͻasɛdeɛ a, wͻbɛpamo nkurͻfoͻ a wͻrehwehwɛ nokorɛ no.\nWͻ saa Valencia nhyiamu yi mu no, Huzoor kasaa kakra faa Islam nkyerɛkyerɛ ho. Ɔbaa bi a wͻabͻ duku bɛhunu no akyire. Na ͻsɛ Spain ni, na ͻkyerɛɛ sɛ ͻyɛ Muslimni. Ɔkaa sɛ, wͻakyerɛ Islam nkyerɛkyerɛ pa no mu yie. Berɛ a Huzoor kaa sɛ ͻbaa no sɛ Spain ni no, Maulwi Karam Illah ba a na ͻwͻ hͻ no kyerɛɛ mu sɛ ampa, na ͻyɛ Spain ni na ͻbɛyͻͻ Islam. Ɔbaa no buaa sɛ; nyɛ sɛ wͻasakra kɛkɛ na emom ne nananom som na wͻasͻ mu. Spainfoͻ dodoͻ no ara wͻ hͻ a wͻrehwehwɛ wͻn nananom som pa no. Ɛwͻ sɛ yɛyͻ adwumaden wͻ saa mmea yi ne saa nkurͻfoͻ yi mu. Huzoor kaa sɛ, ͻbɛkͻso asiso dua sɛ, sɛ yɛpɛ sɛ saa adwuma yi yɛ nhyira a, ɛsɛ sɛ yɛfa Onyankopͻn nkyerɛkyerɛ no so yɛ nwuma.\nBͻhyɛ Messiah (ANN) kaa sɛ, Asͻredan yɛ nkͻsoͻ ne mpuntuo fapem nanso ͻkaee yɛn sɛ, ɛsɛ sɛ adwen a ɛtaa akyire no yɛ adwen pa anaa akoma pa mu. Ɛwͻ mu sɛ aniteɛ ne nimdeɛ kͻ bͻ mu deɛ nanso akoma pa ne titiriw. Sɛ akɛsesɛm firi y’adwendwene mu a, Basharat Asͻredan (Pedro Abad) ne saa Asͻredan yi de mfaso pa bɛba.\nSaa nhyiamu a wͻyͻ maa asͻredan no wͻ Valencia no yɛ nhyiamu kɛseɛ a edi kan a Spainish Jama’at no ayͻ. Adͻfoͻ, animdifoͻ, Aban mpaninfoͻ ne Amanyͻfoͻ na wͻkͻͻeɛ. Wͻn nyinaa ani gye nhyiamu yi ho na dodoͻ noara kaa sɛ, wei ne mmerɛ a edi kan a wͻate Islam nkyerɛkyerɛ pa no. Dodoͻ noara kaa sɛ, wͻn ho dwirii wͻn. Ampa ara sɛ, hͻhoͻ bi a na ͻnnye Onyankopͻn nni nyaa adesua wͻ Nyamesom ho. Nnɛ yi Bͻhyɛ Messiah (ANN) no akyidifoͻ no nkoara na wͻbɛtumi ada Nyankopͻn teaseyͻ mu gyidie ne Nyamesom fɛ a ɛyͻ adi; wͻne nkurͻfoͻ a Onyankopͻn ama N’ahoma no nya ayɛ merɛ ama wͻn. Wͻde nhyiamu yi mu nkyerɛkyerɛ no bɛkͻ koowaa nkraataa mu na MTA kasafunini no nso a ɛkorakoraa saa nkyerɛkyerɛ no nso ada no adi. Nhyiamu da no mu no, Valencia mmrahyɛbɛdwamu kasamafoͻ (Speaker of parliament) no kͻͻ Madrid man mu. Madrid yɛ dͻnhwere mienu ketekye akwantuo. Na ͻnim sɛ ɛntumi mma saa nhyiamu yi bi esiansɛ ͻkyɛreeɛ. Nanso, saa ͻkasamafoͻ yi tumi baaeɛ. Ɔka kyerɛɛ ne hyɛnkafoͻ no sɛ ͻnfa no nkͻ nhyiamu no ase prɛko ne ntɛm ara so.n’ani gyee nkyerɛkyerɛ no ho yie. Na ͻnim sɛ ͻbɛto bɛyɛ dͻnhwere-fa pɛ nanso ͻkyɛreeɛ. Ɔkaa sɛ, Huzoor ada Islam nkyerɛkyerɛ pa no adi. Saa nso ara na na ahͻhoͻ afoforͻ nso tesɛ amanyͻfoͻ, alͻyafoͻ, adͻkotafoͻ ne mmrahyɛ-bɛdwafoͻ nso wͻ hͻ. Na ahͻhoͻ no dodoͻ yɛ ͻha ne nwͻtwe (108), ɛfa adͻfoͻ a mmerɛ bi akyi na wͻtia yɛn nyinaa. Wͻtiee saa nkyerɛkyerɛ yi no, wͻn adwene mu daa hͻ. Wiase rehwɛ na ɛwͻ sɛ yɛyͻ y’asɛdeɛ. Saa asodie yi hia ma nteaseɛ.\nKyɛfa a ɛtͻso mienu a wͻkenkanee ahyɛaseɛ no kyerɛ sɛ; “moma nipa kuo bi nfiri mo mu a wͻbɛkyerɛ papa….. na wͻabra bͻne”. Wei titiriw gyina hͻ ma Jama’at asͻfoͻ no esiansɛ Khalifa no ayɛ wͻn n’anan mu-sifoͻ wͻ nkyerɛkyerɛ anaa Anyamesɛmka mu. Wͻyɛ nsɛmkafoͻ anaa akyerɛkyerɛfoͻ ma nkurͻfoͻ. Sɛ asͻfoͻ no antumi ankyerɛ suban papa a, wͻbɛyɛ dɛn na wͻatu afoforͻ fo? Jama’at yi mu Nyamesɛka ne afutuo yɛ wͻadwuma na ehia ma pisie. Ɛsan nso hia ma aboterɛ, sotie yͻ ne obuo, na afei yɛni deɛ yɛka so. Wͻyɛ Khalifa no ananmusifoͻ ma Jama’at yi honhom mu mpuntuo nti ɛsɛ sɛ wͻbu saa asodie yi. Wͻn adwuma yͻ mu no, wͻtumi hyia ͻhaw, nnipa afa nso, wͻtumi sͻ wͻn aboterɛ hwɛ wͻ mpɛnpɛnsoͻ bi nanso ntɛm ara wͻmͻ mpaeɛ wͻ saa merɛ no mu na wͻnkae sɛ wͻatu wͻn ho ama Otumfoͻ Onyankopͻn na ɛsɛ sɛ wͻtwe wiase ba Ɔkͻmhyɛni Kronkron (NNN) no frankaa no ase. Nti eni kwan sɛ deɛ obi bɛka biara bɛyɛ akwansideɛ ama wͻn botaeɛ. Wͻn bͻhyɛ no da wͻn ne Onyame Kɛseɛ anim, na nna wͻanim. Sɛ wͻyɛ koom ma suban bͻne a mpaninfoͻ no bi rebu no a wͻbɛnya Onyankopͻn nkyɛn anigyeɛ, esan sɛ ‘wͻrekyerɛ papa’ wͻ akwan nyinara mu. Nyɛ sɛ wͻretwe wͻho afiri kama-menka nkoara ho na emom wͻntwe wiase nyinara nfiri ho. Nipa kuo a wͻtͻso mienu a wͻakyerɛ wͻ saa kyɛfa yi mu yɛ Jama’at yi mu mpaninfoͻ. Wͻama wͻn asodie bi a wͻbɛbu ho nkonta. Nesaa nti, ɛsɛ sɛ wͻda suban pa adi na wͻdi nokorɛ na wͻma afoforͻ nso di akyire.\nSɛ wͻankyerɛ suban pa, wͻkasa wͻ aberɛ a wͻni so a, afoforͻ bɛka wͻ wͻn anim sɛ wͻnhwɛ wͻn suban yie, wͻnhwɛ wͻn honhom mu mpuntuo, wͻnkyerɛ abodwoͻ na wͻatumi ahyeta Jama’at no. Annyɛ saa a wͻn de nkyekyɛmu ereba. Ɛwͻ sɛ Sadr Jama’at ne Ameer Jama’at na edi nkan ebu asͻfoͻ no. Nanso nni kwan sɛ asͻfoͻ no ɛfa no sɛ ɛyɛ wͻn asɛdeɛ sɛ wͻbu wͻn, ampaara sɛ, ɛwͻ sɛ wei ɛma wͻnom yɛ ahobraseɛ na ͻtwe wͻn kͻ nsesaeɛ mu wͻ wͻnom ankasa mu. Sɛ yɛtumi duru saa gyinabrɛ wei wͻ kwan biara so a yɛn Taribiyyat ho nsɛm so bɛsiesie. Ɛyɛ Nyame pɛ a (Insha Allah) yɛn dawubͻ nkyerɛkyerɛ (Tabligh) no bɛboa ano anya anwanwasoͻ nkunimdie. Nkabom, obuo ne asomdwie no bɛma adeɛ a yɛbɛyɛ no ayɛ nhyira.\nHadhrat Khalifatul Masih kyerɛkyerɛ emu sɛ, ɛwͻ sɛ obuo ne nteaseɛ a ɛwͻ wͻn a wͻwͻ dibrɛ wͻ Jama’at no kͻ soro, wei sei ho hia sɛdeɛ bɛyɛ na yɛbɛnya nhyira wͻ yɛn nyuma nyinaa mu. Nkyekyɛ mu, pɛsɛmenkomenya ne abufuo de nsunswanso bͻne ba. Hadhrat Khalifatul Masih a ͻdii nkan ɛkaa asɛm bi a ɛkyerɛ saa kyɛfa yi mu. Obi kͻka kyerɛ papa bi a ͻdi mu sɛ n’adamfo ͻsikani bi adidi no atɛm. Papa no nso frɛɛ saa nipa no na ͻhyɛɛ aseɛ didii no atɛm. Ɔbusaa papa no sɛ adɛnti na w’adidi no atɛm a ɛnte saa. Ɔyii n’ano sɛ ɛfiri sɛ papa baako no aka asɛm a ɛnnyɛ akyerɛ n oa ͻnntumi mmfa. Papa no a ͻdi mu no kaa sɛ, m’adidi wo atɛm na w’atie no din na w’ankasa ɛfiri sɛ wo wͻ aboterɛ a yɛdetie asɛm din. Nanso aberɛ a papa baako no yɛɛ adeɛ a wommpɛ no, wo didii no atɛm ɛfiri sɛ wo buu no sɛ wodi mu kyɛn no. Anka ɛwͻ sɛ wonya aboterɛ tesɛ deɛ wonyaa no wͻ m’anim no. Me sͻͻ w’aboterɛ na hwɛɛeɛ. Mpɛnpɛnsoͻ a wowͻ aboterɛ kͻsi. Tesɛ deɛ yɛnya aboterɛ ma wͻn a wͻwͻ dibrɛ kyɛn yɛn no saa ara na ɛwͻ sɛ yɛnya ma wͻn a wͻhyɛ yɛn ase ne wͻn a yɛne wͻn wͻ mpɛnpɛnsoͻ nso na wei nkoara na ɛbɛma abufuo ne ntͻkwa so atwa. Yɛtu ewiase fo nanso sɛ aberɛ no duru hͻ a na yagyae y,aboterɛ ama no kͻ.\nWͻnom a wͻwͻ Jama’at no mu no nnwene mmfiri wei mu sɛ wei no yɛ asɛdeɛ ma wͻn a w’atu wͻnho ama ne wͻn a wͻwͻ dibrɛ no nkoara. Nteaseɛ ne asomdwie na yɛde deɛ Onyankopͻn ne Ne Kͻmhyɛni (NNN) aka no bɛyɛ adwuma sɛ yɛbɛma yɛn Nyamesuro atu mpon. Ɛfas Bͻhyɛ Messiah (ANN) no nkyerɛkyerɛ ho no na yɛbɛyɛ ahobraseɛ ama deɛ Khalifa a ͻwͻ hͻ saa berɛ no aka no yɛ obiara asɛdeɛ. Ɛyɛ nhyɛ ma obiara sɛ ͻbɛbu wͻn a wͻwͻ dibrɛ no. Ɛyɛ Ahmadiyyani biara a sɛdeɛ sɛ ͻbɛda suban pa adi wͻ aberɛ a ͻwͻ fie anaasɛ ͻwͻ abͻnten. Sɛ Ahmadiyyani biara yɛ n’asɛdeɛ yie a ɛno nkoara na ɛbɛbͻ yɛn ho ban afiri egya no ano. Onyankopͻn annka sɛ nkyerɛkyerɛ yɛ asͻfoͻ ne wͻn a wͻwͻ dibrɛ no nkoara adwuma. Wͻfrɛ afoforͻ ama Onyankopͻn no yɛ obiara adwuma. Kyɛfa a ɛtͻ so miɛnsa a me kenkan wͻ ahyaseɛ no, Onyankopͻn ka sɛ, ɛyɛ obiara asɛdeɛ ne ɛkwan no nso W’akyerɛmu. W’atwerɛ sɛ, yɛmfrɛ afoforͻ ma Nyame wͻ nyansa mu.\nSeisei saa asɛm yi a y’aka no wͻ asͻredan foforͻ wͻ Valencia no ɛreterɛ, Tabligh akwan foforͻ ebiebie. Koowa nkrataa noahyɛ aseɛ ɛretwa, seisei ɛyɛ Tabligh ɛmmerɛ. Asɛmfua “Hikmah” anaasɛ Nyansa a wͻde ayɛ adwuma wͻ Tabligh mu (16:126) wͻ nkyerɛaseɛ bebiree. Deɛ adi kan, ɛwͻ sɛ wͻnya ɛsom ho nimdie a yɛbɛtumi anya afiri Kuraan Kronkron no mu ɛne ne nkyerɛmu no mu. Ɛwͻ sɛ yɛn ngyinasoͻ ne adwene mu pͻ no mu yɛ dena a ɛnam wei so. Ne ahdith, ɛwͻ sɛ nyinasoͻ no mu yɛ den nam wei so. Nyinasoͻ a emu yɛ den a yɛbɛtumi de ayiyi adwene mu naa nyinaa ɛfiri hͻ a ɛfa Kͻmhyɛni Kronkron (NNN) no ho no wͻ sɛ yɛyɛ ho nhwehwɛ mu. Hikmah nso kyerɛ pɛpɛɛpɛyͻ. Ɛnni kwan sɛ yɛn nteaseɛ gyina adeɛ a ɛnni mu so, ɛne sɛ ɛnni kwan sɛ yɛn nyinasoͻ yɛ adeɛ a ɛnnyɛ. Aberɛ a wͻn a wͻnnyɛ Ahmadiyyafoͻ ɛhwere wͻn nyinasoͻ no na wͻn ahyɛ aseɛ ɛredidi atɛm.\nBͻhyɛ Messiah (ANN) no ahyɛ yɛn wͻ nimdie mu sɛ asɛm biara nni hͻ a ɛbɛma yɛn ayɛ adeɛ a ɛnnyɛ anaasɛ basabasayɛ. Wei sei nti na ɛho hia sɛ yɛbɛkenkan Bͻhyɛ Messiah (ANN) no atwerɛsɛm no. Na ɛmmoa yɛn wͻ Tabligh mu nkoara na mmom ɛbɛboa yɛn wͻ Taribiyyat mu ɛnso. Yɛde Hikmah nso gyina hͻ ma suban pa ne akoma pa. Ahmadiyyafoͻ afoforͻ busa no ͻyaw mu sɛ ɛkwan bɛn na wͻnom bɛfa so ayɛ Tabligh akyerɛ wͻn a wͻbɛn wͻn ne wͻnom a wͻdͻ wͻn no, sɛ wͻn a wͻdͻ wͻn no kyerɛ abufuo a, wͻn nyɛ dinn na wͻnya aboterɛ. Wͻdi nipa bebiree so nkunim wͻ aboterɛmu. Ebinom twerɛ brɛ me sɛ wͻn aboterɛ ho aba mfasoͻ ama me busuani wei ne wei de nsa ahyɛ Bai’at ase.\nHikmah, asɛmfua a Kuraan Kronkron no de yͻͻ adwuma no w’akyerɛ mu wͻ “Dictionary” mu sɛ ɛtwe obi firi gyinabrɛ a ͻnnim ho hwee mu. Wͻn a wͻyͻ Tabligh no ɛmfa saa kwan wei so na wͻn hunu sɛ adeɛ biara a wͻbɛka no ɛmmfa afoforͻ nnkͻ tebea a ɛnnyɛ mu. Ɛwͻ mu sɛ, nkurͻfo bi wͻ hͻ a, Maulwifoͻ bi a wͻnakoma yɛ den na w’ahyehyɛ ato hͻ sɛ, wͻnom bɛwu wͻ wͻn tebea no mu, nanso sɛ yɛde nyansa yɛ adwuma wͻ aberɛ a yɛreyɛ Tabligh na sɛ nkurͻfoͻ ba ɛnam wͻnom nyansa ne wͻ abrabͻ mu a, wͻn akoma bɛtumi abɛyɛ merɛ. Deɛ atwa toͻ, sɛ nkurͻfoͻ angye antomu a wͻnom gyae deɛ ɛnnyɛ, wͻnom a wͻnni ɛsom no akoma bɛyɛ merɛ, na wͻn a wͻnnim hwee no twe wͻn ho firi deɛ ɛnnyɛ ho. Na wͻnngye Nyame nni no bebiree gyina Valencia asͻredan no animu hͻ. baako tie ɛnoͻma a Huzoor kyerɛɛ mu no ɛfiri Kuraan Kronkron mu no ͻkaa sɛ, mɛnya a anka mɛkͻ so atie no aberɛ biara. Akyire no wͻnom hyiaa Huzoor. Islam nkyerɛkyerɛno nyansa ahyɛ no ma a sɛ wo kyerɛ mu wͻ tebea a ɛwͻ hͻ no mu a, ɛyɛ adwuma paa. Hadhrat Khalifatul Masih san siiso sɛ, seisei a Jama’at no aba Valencia ha no, ɛwͻ sɛ yɛtͻ kͻ so yɛ ɛhoo adwuma.\nHikmah nso hwehwɛ sɛ yɛbɛ ka nokorɛ. Islam yɛ nokware som na ɛmma adeɛ a ɛnnyɛ biara ho kwan. Yɛnka Ulemafoͻ no a wͻka sɛ momfa nkontompo nyɛ Hikmah. Ampaara sɛ, baabi a nkontompo wͻ no, pɛpɛɛpɛyɛ ne teneneeyɛ nni hͻ na wei de bͻne ne basabasayͻ ban a wei nnyɛ Islam. Asodie kɛseɛ paa da Ahmadiyyafoͻ so wͻ aberɛ a Onyankopͻn ka sɛ yɛn hyɛ Hikmah mu ma yere wo nimdeɛ mu wͻ kwan biara so ne wo mpɛnpɛnsoͻ wͻ pɛpɛɛpɛyͻ mu na yɛn hunu nipa su. Ɛyɛ adeɛ a ɛho hia sɛ yɛbɛhunu nipa sun a yɛntumi nnyɛ Tabligh wͻ aberɛ a ɛnnka hoo. Wei no mo nyinaa bɛma wo akͻ papa tebea a ɛwͻ soro mu. Wei sei kyerɛ adeɛ a ɛbɛma w’akoma ayɛ merɛ. Ɛne sɛ adeɛ a ɛhyɛ Hikmah mu na ɛte ha na ɛkwan ahodoͻ anaasɛ ɛkwan soronko so na yɛfa so yɛ Tabligh ɛkyerɛ wͻn no, ɛwͻ sɛ yɛsua na yɛfa so. Na ɛbͻ yɛn ho ban ɛfa saa wei ɛnso ɛso “na fa kwan pa a ɛyɛ so ne wͻn nyͻ mpɛnsɛmpɛnsɛm mu” yɛn adwuma ne sɛ yɛbɛyͻ Tabligh na ɛyɛ Onyankopͻn na ɛde nsunswansoͻ no bɛba. Wei sei nti na ɛho hia sɛ yɛbɛ sesa yɛn su.\nBͻhyɛ Messiah (ANN) no kaa sɛ, adekorͻ no ara na sɛ woka no wͻ baabi a obi bɛyɛ wo yͻnko na asɛm korͻ noara woka no wͻ baabi a obi bɛyɛ wo tamfo. Ɔkaa sɛ, aberɛ biara ɛwͻ sɛ yɛde “na fa kwan pa a ɛyɛ so ne wͻn nyͻ mpɛnsɛmpɛnsɛm mu” no yɛ adwuma na ͻkaa sɛ ampaara sɛ wei na Onyankopͻn frɛ no Hikmah no. Ɛwͻ sɛ yɛhwɛ Hikmah so yie ɛfiri sɛ nkabom yɛ ma Tabligh. Onyankopͻn adom nti W’abue Tabligh akwan, seisei ɛgyina nipa no so sɛ ͻbɛnya mfasoͻ afiri so. Koowa nkrataa atwa nsɛm a Huzoor kaaeɛ no sɛ wͻpam Muslimfoͻ wͻmfia ahensoo (700) na seisei yɛbɛsan aba yɛn akyi. Yɛn annisode hunu ɛmmaa mu wͻ nsɛm a w’atwa no ɛnkoara so. Saa ara na wͻkaa no dawubͻ mu wͻ Hadhrat Khalifatul Masih a ͻtͻͻ so ɛnan no aberɛ so wͻ berɛ a ͻredaa Basharat Asͻredan no adi wͻ Pedro Abad. Nanso ɛdeɛ bɛn na yɛanya wͻ mfie aduasa a atwa mu no? Nkurͻfoͻ a wͻn anisoadehunu ɛbamu no, ɛmma mu wͻ twa a wͻtwa ba dawubͻ no mu ɛnkoara. Ɛwͻ sɛ yɛkͻ so hunu no wͻ yɛn mu na yɛhyehyɛ ɛnoͻma na afei yɛdeyɛ adwuma wͻ nkabͻmu na yɛn home kͻsi sɛ yɛbɛnya deɛ yɛrehwehwɛ no.\nAdeɛ a ɛho ɛnnhia nni kwan sɛ Ahmadiyyani ɛdi akyire. Ɛnni kwan sɛ ͻhwɛ adeɛ a Ameer anaasɛ Sadr ka fa wͻn ho no. Wͻnom ka kyerɛ wͻn a wͻde saa nsɛm wei brɛ wͻn no na wͻfa wͻn sɛ wͻn ho nnhia. Wͻnom se wͻde wͻn a w’ahyɛ bͻ ama Imam a w’aba saa berɛ yin a wͻnom pɛ sɛ wͻhyɛ no ma sɛ wͻnom bɛyi gyidie akyen ewiase ɛne ɛnoͻma a ɛho ɛnnhia a ɛbɛyi wͻn adwene na ɛbɛma wͻnom ɛyerɛ afiri wͻn anisoadehunu no bɛma wͻnom akasa wͻ nkyerɛkyerɛmu na ɛbɛsei wͻn ne wͻn awieɛ. Wͻnom ka sɛ, wͻn a wͻka nsɛmhunu, sɛ anka wͻnom wͻtema ma wͻn ne Jama’at no a wͻka sɛ ɛnni kwan sɛ wͻka saa asɛm wei kyerɛ obiara ɛfiri sɛ wͻka a w’atwitwa wͻn nantiri wͻ saa adwene wei no nsesaeɛ ho kwan bɛbue. Khuddam ne Ansar ne Lajna nyinaa nka mom na wͻntu suban bͻne biara ase. Yɛserɛ sɛ Onyankopͻn nhyira saa Asͻredan wei wͻ kwan biara so.\nHadhrat Khalifatul Masih busa mpaeɛ ma Ahmadiyyani bi a w’abͻ ne tuo wͻ Pakistan. Ne din de Nawab Shah. Ɔyare paa wͻ Karachi ayaresabea na ɛnkyɛ biara ayaresafoͻ (Doctors) no bɛtumi akyerɛ sɛneɛ n’apͻmuden teɛ.\n2. Master Abdul Majeed Ali Sahib


Dwom 64—Fa Anigye Yɛ Otwa Adwuma no Bi | Kristofo Dwom\nKENKAN WƆ Afrikaans Albanian Amharic Armenian Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Simalungun) Batak (Toba) Bicol Bislama Boulou Bulgarian Cambodian Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Cibemba Cinyanja Croatian Damara Dangme Danish Douala Drehu Dutch Edo English Ewe Fijian Finnish Fon French Ga German Greek Guarani Gun Haitian Creole Hiligaynon Hiri Motu Hungarian Icelandic Iloko Indonesian Isoko Italian Javanese Kabiye Karen (S'gaw) Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Krio Kurdish Kurmanji (Caucasus) Kwangali Kwanyama Latvian Lhukonzo Lingala Lithuanian Luganda Luvale Macedonian Macua Malagasy Malay Malayalam Mambwe-Lungu Mapudungun Mauritian Creole Myanmar Ndau Ndebele Ngabere Ngangela Nias Norwegian Nzema Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Romanian Russian Samoan Sango Sena Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Silozi Sinhala Slovenian Solomon Islands Pidgin Spanish Sunda Swahili Swedish Tagalog Tahitian Tatar Telugu Thai Tigrinya Tojolabal Tok Pisin Tshiluba Tsonga Turkish Twi Ukrainian Umbundu Uruund Vietnamese Wallisian Wolaita Xhosa Yapese Yoruba Zulu\nFa Anigye Yɛ Otwa Adwuma no Bi\n1. Ɛ-b’re yi yɛ o-twa b’re kɛ-se;\nHo-kwan yi yɛ s’ron-ko ma yɛn.\nNnɔ-bae no a-sow a-yɛ bebree.\nYe-be-tu-mi a-twa no nnɛ.\nYe-su Kris-to a-yɛ n-hwɛ-so;\nYe-be-tie n’a-kwan-ky’rɛ nyi-naa.\nHwɛ sɛ-nea yɛ-wɔ a-ni-gye kɛ-se.\nB’re bia-ra yɛ-kɔ a-sɛn-ka.\n2. Yɛ-wɔ ɔ-dɔ ma nni-pa nyi-naa;\nE-pia yɛn ma yɛ-ka a-sɛm.\nA-sɛn-ka a-dwu-ma gye ntɛm-pɛ,\nE-fi-sɛ wia-se yi bɛ-sɛe.\nYɛ-yɛ Ye-ho-wa ‘dwu-ma-yɛ-fo,\nƐ-ma ye-nya n-hyi-ra pii.\nYɛ-de boa-se-tɔ bɛ-yɛ n’a-dwu-ma.\nNa ye-be-twa nnɔ-bae no pii.\n(Hwɛ Mat. 24:13; 1 Kor. 3:9; 2 Tim. 4:2 nso.)\nFa Anigye Yɛ Otwa Adwuma no Bi (Dwom 64)


Hesekiel 1 ASCB – Ezekieli 1 CCL | Biblica\nHesekiel 1 ASCB – Ezekieli 1 CCL\nAteasefoɔ No Ne Awurade Animuonyam\n1Afe a ɛtɔ so aduasa no, bosome a ɛtɔ so ɛnan no ɛda a ɛtɔ so enum, ɛberɛ a na me ka atukɔfoɔ ho wɔ Asubɔnten Kebar ho no, ɔsoro bueɛ na mehunuu Onyankopɔn wɔ anisoadehunu mu.\n2Ɔbosome no ɛda a ɛtɔ so enum no, na ɔhene Yehoiakin adi atukorɔ mu mfeɛ enum. 3Awurade asɛm baa Busi babarima Hesekiel a ɔyɛ ɔsɔfoɔ nkyɛn wɔ Asubɔnten Kebar ho wɔ Babilonia asase so. Ɛhɔ na Onyankopɔn nsa baa ne so.\n4Mehwɛeɛ na mehunuu sɛ ahum kɛseɛ bi firi atifi fam reba, omununkum kɛseɛ bi a ɛrete ayerɛmo na hann bi a ano yɛ den atwa ho ahyia. Ogya no mfimfini te sɛ dadeɛ a asɔ kɔɔ. 5Na ogya no mu na na wɔhunu biribi te sɛ ateasefoɔ ɛnan. Na wɔn su te sɛ onipa, 6wɔn mu biara anim yɛ ɛnan na wɔwowɔ ntaban ɛnan ɛnan. 7Wɔn nan yɛ kyirebenn, wɔn anammɔn te sɛ nantwie ba deɛ, na ɛhyerɛn te sɛ kɔbere mfrafraeɛ a wɔahoa ho. 8Wɔwowɔ nnipa nsa wɔ ntaban a ɛwowɔ afa afa ɛnan no ase. Wɔn mu biara wɔ nnipa nsa ɛnan a baako wɔ ntaban biara ase, 9na wɔn ntaban keka sisi anim. Wɔn nyinaa kɔ wɔn anim tee a wɔnnanedane wɔn ho.\n10Na sei na wɔn anim teteɛ: Wɔn mu biara wɔ onipa anim, wɔwɔ gyata anim wɔ nifa so, wɔwɔ nantwie anim wɔ benkum so; na wɔn mu biara nso wɔ ɔkɔdeɛ anim. 11Saa na na wɔn anim teteɛ. Wɔatrɛtrɛ wɔn ntaban mu kɔ ɔsoro; na wɔn mu biara wɔ ntaban mmienu mmienu, a emu biara si ɔfoforɔ deɛ anim wɔ benkum ne nifa, na ntaban mmienu nso katakata wɔn ho. 12Obiara kɔ nʼanim tee. Baabiara a honhom no bɛkɔ no, ɛhɔ na wɔbɛkɔ a wɔnnane wɔn ho. 13Ateasefoɔ no suban te sɛ ogyasramma a ɛrederɛ anaa ogyatɛn. Ogya di akɔneaba wɔ ateasefoɔ no mu; ɛhyerɛn na emu na anyinam firi dwidwa. 14Na ateasefoɔ no di akɔneaba mmirika so te sɛ anyinam a ɛredwidwa.\n15Ɛberɛ a merehwɛ ateasefoɔ no, mehunuu sɛ ntwahonan si fam wɔ ateasefoɔ a wɔn mu biara anim yɛ ɛnan no nkyɛn mu. 16Sei na na ntwahonan no bɔberɛ teɛ: ɛtwa yerɛ yerɛ te sɛ sikabereɛboɔ, na ɛnan no nyinaa sesɛ. Wɔayɛ emu biara te sɛ ntwahonan a ɛbea ntwahonan foforɔ mu. 17Sɛ ntwahonan no nam a, wɔkɔ faako a ateasefoɔ no ani kyerɛ; ntwahonan no, ɛnnanedane ɛberɛ a ateasefoɔ no nam. 18Wɔn nhankra no korɔn, na ɛyɛ nwanwa, na aniwa tuatua nhankra ɛnan no nyinaa ho.\n19Sɛ ateasefoɔ no nante a, ntwahonan a ɛbatabata wɔn ho no nso kɔ saa ara; sɛ ateasefoɔ no ma wɔn ho so firi fam a, ntwahonan no nso ma wɔn ho so. 20Baabiara a honhom no bɛkɔ no, ateasefoɔ no nso bɛkɔ, na ntwahonan no bɛka wɔn ho ama wɔn ho so, ɛfiri sɛ ateasefoɔ no honhom wɔ ntwahonan no mu. 21Sɛ ateasefoɔ no tu tene a, ntwahonan no nso kɔ saa ara; sɛ ateasefoɔ no gyina a, wɔn nso gyina; sɛ ateasefoɔ no pagya wɔn ho a, ntwahonan no ne wɔn pagya wɔn ho, ɛfiri sɛ ateasefoɔ no honhom wɔ ntwahonan no mu.\n22Na ntrɛmu bi wɔ ateasefoɔ no atifi a ɛpa yerɛyerɛ te sɛ nsukyeneeɛ, na ɛyɛ nwanwa. 23Na wɔatrɛtrɛ wɔn ntaban no mu asisi anim wɔ ntrɛmu no ase, na ateasefoɔ no mu biara wɔ ntaban mmienu a ɛkata ne ho. 24Ateasefoɔ no tu teneeɛ no, metee wɔn ntaban no nnyegyeɛ, a ɛte sɛ nsuo a ɛreworo so, te sɛ Otumfoɔ no nne, anaa akodɔm hooyɛ. Sɛ wɔgyina a, wɔgyaagyaa wɔn ntaban mu.\n25Na ɛnne bi firi ntrɛmu a ɛkata wɔn so no atifi baeɛ, ɛberɛ a wɔagyaagyaa wɔn ntaban mu na wɔgyinagyina hɔ no. 26Na biribi a ɛte sɛ aboɔdemmoɔ ahennwa wɔ ntrɛmu a ɛkata ateasefoɔ no atifi so, na biribi a ɛte sɛ onipa te ahennwa so wɔ soro hɔ. 27Mehunuu sɛ, ɛfiri deɛ ayɛ sɛ nʼasene mu rekɔ ne soro no, na ɔte sɛ dadeɛ a adɔ kɔɔ sɛ ogya a ano asɔ, na ɛfiri hɔ reba ne fam no, na ɔte sɛ egyadɛreɛ; na hann a ɛhyerɛn atwa ne ho ahyia. 28Sɛdeɛ nyankontɔn to wɔ omununkum mu osutɔ ɛda no, saa ara na hann a atwa ne ho ahyia no teɛ.\nYei yɛ Awurade animuonyam ahoyie no sɛso. Na mehunuuɛ no, me de mʼanim butuu fam, na metee obi a ɔrekasa nne.\nASCB : Hesekiel 1


KENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Gujarati Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Lingala Lithuanian Luganda Luo Macedonian Malagasy Malay Malayalam Maltese Marathi Maya Mongolian Myanmar Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ayacucho) Quechua (Bolivia) Rarotongan Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Tuvaluan Twi Ukrainian Umbundu Urdu Uzbek Venda Vietnamese Xhosa Yoruba Zulu\n“Me de, manyɛ m’adwene sɛ merekɔhwɛ ponografi. Mewɔ Intanɛt so; mehu ara ne sɛ biribi abɛtɔ so. M’ani baa me ho so na maklik so ma abue.”—CODY. *\n“Ababaawa sɔɔnɔ bi fii ase de ne ho hyehyɛɛ me wɔ adwumam. Da koro bi de, ɔka kyerɛɛ me sɛ yɛnkɔ hotɛl bi ‘nkɔsɛpɛw yɛn ho.’ Ɔkaa saa pɛ na mihuu nea ɔrepɛ akyerɛ.”—DYLAN.\n“HENA na ɛwoɔ sɔ gu n’ano a, ɔntafere?” Nnipa pii taa ka saa asɛm yi de kyerɛ adwene a wokura wɔ bɔne ho, kyerɛ sɛ, wɔn komam paa de, sɛ bɔne de ne ho ba a, wɔremma entwam nkɔ. Nanso ebinom de, wohu bɔne sɛ ɔtamfo a ɔtaataa wɔn. Ɛkaa wɔn nko a, anka wɔadi ne so nkonim. Wo nso ɛ? Sɛ bɔne ba w’akwan mu a, wubegyigye so anaa wobɛko adi so?\nƐwom, nneɛma nketenkete bi wɔ hɔ a, yɛyɛ a enye, nanso ɛnhyɛ da mfa ɔhaw kɛse bi mmrɛ yɛn. Fa no sɛ biribi nti wɔaka akyerɛ wo sɛ nwe bisket pii, nanso ɛwom ara a na wo kɔn adɔ ama woawia wo ho awe kakra. Ebia ɛremfa ɔhaw kɛse biara mmrɛ wo. Nanso, sɔhwɛ bi wɔ hɔ a, sɛ wugyigye so a, nsunsuanso a ɛde bɛba no nye koraa, ɛnkanka nea ɛfa nna mu ɔbrasɛe ho no. Bible bɔ yɛn kɔkɔ sɛ: “Obiara a . . . [ɔsɛe] aware no nni ti; nea ɔyɛ saa no sɛe ɔno ara ne kra.” —Mmebusɛm 6:32, 33.\nSɛ biribi regyigye wo akɔ bɔne mu a, dɛn na ɛsɛ sɛ woyɛ? Bible ka sɛ: “Eyi ne nea Onyankopɔn pɛ, sɛ mo ho bɛtew, sɛ mobɛtwe mo ho afi aguamammɔ ho; sɛ mo mu biara behu sɛnea ɔbɛhyɛ n’ankasa nipadua so wɔ ahotew ne nidi mu.” (1 Tesalonikafo 4:3, 4) Wobɛyɛ dɛn ahyɛ wo ho so saa? Yɛnhwɛ nneɛma abiɛsa bi a ebetumi aboa wo.\nNea Edi Kan: Hwɛ Yiye na W’ani Ansum Wo Afiri\nSɛ yɛde yɛn ani hwɛ nneɛma a ɛtwetwe nna ho akɔnnɔ a, ebetumi ama adwemmɔne aba yɛn tirim. Yesu ma yehu sɛ obi de n’ani hwɛ biribi a, ne kɔn tumi dɔ dekode no. Enti ɔbɔɔ kɔkɔ sɛ: “Obiara a ɔbɛkɔ so ahwɛ ɔbea anya akɔnnɔ ama no no asɛe aware dedaw ne koma mu.” Ɔtoaa asɛm no so de kasakoa yɛɛ adwuma sɛ: “Sɛ w’aniwa nifa reto wo hintidua a, tu na tow kyene.” (Mateo 5:28, 29) Dɛn na Yesu repɛ akyerɛ? N’asɛm no kyerɛ sɛ, sɛ yebetumi ako atia bɔne a, ɛsɛ sɛ yɛde yɛn nan si fam, na yesi yɛn bo sɛ yɛrenhwɛ biribiara a ɛbɛma yɛanya akɔnnɔ bɔne.\nSɛ w’ani bɔ mfonini a ɛkanyan nna ho akɔnnɔ so a, yi w’ani ntɛm ara\nYɛmfa no sɛ obi de kanea a ano yɛ den paa ato w’ani. Dɛn na wobɛyɛ? Wubeyi w’ani anaasɛ wobɛhan w’ani ahwɛ? Anka ntɛm pa ara wubeyi w’ani ato nkyɛn, ɛnte saa? Saa ara na sɛ w’ani bɔ mfonini a ɛkanyan nna ho akɔnnɔ so wɔ kɔmputa so, television so, nhoma mu, anaa wode w’ani kann hu biribi saa a, ɛsɛ sɛ woyɛ. Yi w’ani ntɛm na ansɛe w’adwene. Juan yɛ obi a bere bi na ponografi hwɛ aka ne hɔ. Ɔka sɛ: “Sɛ mihu ɔbea bi a ne ho yɛ fɛ a, ɛyɛ a na mepɛ sɛ mehwɛ no san hwɛ no bio. Enti mebɔ mmɔden yi m’ani na meka kyerɛ me ho sɛ: ‘Bɔ Yehowa mpae! Bɔ mpae no seesei ara!’ Mebɔ mpae wie a, ɛnkyɛ na saa adwene no afi me tirim.”—Mateo 6:9, 13; 1 Korintofo 10:13.\nAfei susuw ɔbarima nokwafo Hiob ho hwɛ. Ɔkae sɛ: “Apam na me ne m’aniwa ayɛ. Enti ɛbɛyɛ dɛn na matumi de m’adwene akɔ ɔbaabun so?” (Hiob 31:1) Wo nso, adɛn nti na wunsi wo bo sɛ wobɛyɛ nea Hiob yɛe no bi?\nSɔ eyi hwɛ: Sɛ w’ani twa mfonini a ɛkanyan nna ho akɔnnɔ so a, yi w’ani ntɛm ara. Yɛ w’ade te sɛ Bible kyerɛwfo a ɔbɔɔ mpae yi: “Mma m’aniwa nnhwɛ ahuhude.”—Dwom 119:37.\nNea Ɛto so Abien: Hwɛ Yiye na W’adwene Annaadaa Wo\nWɔwoo yɛn nyinaa wɔ bɔne mu, enti ɛtɔ da a, yɛn kɔn tumi dɔ bɔne. Bible ka sɛ: “Nea ɛsɔ obi hwɛ ne n’ankasa akɔnnɔ a ɛtwetwe no na ɛto no brada. Afei sɛ akɔnnɔ no nyinsɛn a, ɛwo bɔne.” (Yakobo 1:14, 15) Wobɛyɛ dɛn na nneɛma annye wo nsam saa?\nSɛ adwemmɔne ba wo tirim a, gyae nea woreyɛ biara na bɔ mpae\nSɛ adwemmɔne ba wo tirim a, kae sɛ wopɛ a na wubedi akyi. Enti kõ di saa akɔnnɔ no so. Sɛ adwene bi ba wo tirim na sɛ ɛnyɛ papa a, nsosɔ so; yi fi wo tirim koraa. Troy yɛ ɔbarima bi a ɔhwɛɛ Intanɛt so ponografi araa ma ɛkaa ne hɔ. N’asɛm a ɔkae ni: “Sɛ adwemmɔne ba me tirim a, na mimia m’ani paa yi fi me tirim. Nea na meyɛ ne sɛ midwinnwen nneɛma pa ho mmom. Ná ɛnna fam. Ɛtɔ da bi a, metare a na awae. Nanso mitumi dii adwemmɔne so.” Bere a ɔbea bi a wɔfrɛ no Elsa yɛ abeawa no, na akɔnnɔ bɔne taa ba ne tirim. Nea ɔkae ne sɛ: “Ade a ɛboaa me ma midii adwemmɔne so nkonim ne sɛ, na mentena hɔ kwa; daa na mewɔ biribi yɛ. Afei nso na metaa bɔ Yehowa mpae.”\nSɔ eyi hwɛ: Sɛ adwemmɔne ba wo tirim a, gyae nea woreyɛ biara na bɔ mpae. Nea ɛbɛyɛ na woako atia adwemmɔne no, nea ɛsɛ sɛ wudwinnwen ho ne “biribiara a ɛyɛ nokware, biribiara a ɛsom bo, biribiara a ɛteɛ, biribiara a ɛho tew, biribiara a ɛyɛ fɛ, biribiara a wɔka ho asɛm pa, ɔbra pa biara a ɛwɔ hɔ ne biribiara a ɛsɛ ayeyi.”—Filipifo 4:8.\nNea Ɛto so Abiɛsa: Hwɛ W’anammɔn Yiye\nSɛ bɔne ba obi tirim, na sɛ ade ko no de ne ho ba a, wanhwɛ yiye a, ebeyi no ntɛm. (Mmebusɛm 7:6-23) Dɛn na wobɛyɛ na woantɔ bɔne mu?\n‘Mehwɛ sɛ nnipa wɔ fie ansa na makɔ Intanɛt so’\nBible ma yɛn saa afotu pa yi: “Onitefo ne nea ohu mmusu na ɔde ne ho hintaw, na ogyimfo de, ɔfa mu, na onya ho asotwe.” (Mmebusɛm 22:3) Enti hwɛ w’anammɔn yiye. Nneɛma a ebetumi de wo akɔ bɔne mu no, di kan fa ho adwene na twe wo ho fi ho. (Mmebusɛm 7:25) Filipe yɛ ɔbarima bi a kan no na ɔtaa hwɛ ponografi. Seesei wagyae hwɛ, na ɔka sɛ: “Mede yɛn abusua kɔmputa no asi baabi a obiara behu nea mereyɛ wɔ so. Afei nso, mede biribi agu kɔmputa no so sɛnea ɛbɛyɛ a mekɔ Intanɛt so a, biribi bɔne biara nyi ne ti. Mehwɛ nso sɛ nnipa wɔ fie ansa na makɔ Intanɛt so.” Troy a yɛadi kan aka n’asɛm no nso ka sɛ: “Menhwɛ sini a ɛtwetwe nna ho akɔnnɔ, na nnipa a wodi nna ho nkɔmmɔ wɔ kwan a ɛmfata so nso, me ne wɔn mmɔ. Mempɛ sɛ mɛyɛ biribiara de afrɛfrɛ bɔne.”\nSɔ eyi hwɛ: Hyɛ da tena ase hwehwɛ wo mu na hu nea ɛwɔ wo ho a ebetumi ama woayɛ bɔne, na da wo ho so.—Mateo 6:13.\nMMA W’ABAM MMMU!\nFa no sɛ woayere wo ho denneennen sɛ wubedi sɔhwɛ bi so, nanso nea wuhui ara ne sɛ wahwe ase. Dɛn na wobɛyɛ? Ɛba saa a, mma w’abam mmmu. Bible ka sɛ: “Ɔtreneeni hwe ase mpɛn ason mpo a, ɔbɛsɔre.” (Mmebusɛm 24:16) Yɛn soro Agya no mpɛ sɛ wode ahwease yɛ nna. Ɔpɛ sɛ ‘wosɔre.’ Wobɛma ɔdɔ Nyankopɔn no aboa wo? Ɛnde kɔ so bɔ no mpae. Sua Bible no, na ɛbɛma wo gyidi ayɛ den. Yere wo ho kɔ Kristofo nhyiam daa, na ɛbɛma wo ahoɔden a wode bɛko atia sɔhwɛ. Onyankopɔn ahyɛ bɔ sɛ: “Mɛhyɛ wo den. Mɛboa wo.” Ma saa asɛm no nkyekye wo werɛ.—Yesaia 41:10.\nCody a yɛkaa ne ho asɛm mfiase no, ɔtoa so ka sɛ: “Mebrɛɛ mu paa ansa na meretumi agyae ponografi hwɛ. Mitumi yere me ho ara gyae, na asan agye agu, nanso Onyankopɔn boaa me ma mitumi gyaee koraa.” Dylan nso, yɛaka ne ho asɛm dedaw, na ɔka sɛ: “Midii agorɔ kakraa bi a, anka me ne ababaawa a me ne no wɔ adwumam no dae. Nanso me de me nan sii fam ka kyerɛɛ no sɛ ‘Ɛremma so!’ Ahonim pa a mewɔ no ma me ho tɔ me. Minim sɛ nea meyɛe no nti, Yehowa pɛ m’asɛm paa, na ɛno hia me sen biribiara.”\nWo nso, sɛ woyere wo ho na woamma sɔhwɛ anni wo so a, Onyankopɔn bɛpɛ w’asɛm paa!—Mmebusɛm 27:11.


Mmara Ne Nnipa Ahofadi Ho Nokwasɛm: Yehowa Adansefo a Wɔwɔ Bulgaria | JW.ORG\nKENKAN WƆ Afrikaans Albanian Armenian Azerbaijani Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Finnish French Georgian German Greek Hungarian Indonesian Italian Japanese Kinyarwanda Kirghiz Korean Lithuanian Malagasy Norwegian Polish Portuguese Portuguese (Portugal) Romanian Russian Serbian Serbian (Roman) Slovak Slovenian Spanish Swahili Swedish Tagalog Turkish Twi Ukrainian Yoruba\nYehowa Adansefo a Wɔwɔ Bulgaria Ho Nsɛm\nAfe 1888 mu na Yehowa Adansefo fii wɔn som ase wɔ Bulgaria. Afe 1938 mu na wogyee Adansefo no toom wɔ mmara kwan so. Nanso bere a ɔman no kɔhyɛɛ Komunis amammu ase wɔ 1944 mu no, wɔbaraa Adansefo no. Adansefo no hyiaa ɔtaa pii kosii sɛ afe 1991 mu no, wogyee wɔn ahyehyɛde a ɛne Yehowa Adansefo Kristofo Asafo no toom wɔ mmara kwan so. Nanso 1994 mu no, wɔyɛɛ ɔsatu bi de bɔɔ asɔre ahorow a ɛnyɛ ɔman no asɔre no dimmɔne, na wɔsan hyɛɛ nyamesom mmara denneennen bi. Wei maa wɔsan baraa Yehowa Adansefo ne asɔre ahorow na wɔnyɛ ɔman no asɔre no. Bere rekɔ so, polisifo kyeree Adansefo no de wɔn guu afiase, wɔsɛe wɔn nhyiam ahorow, na wogyee wɔn nhoma ahorow fii wɔn nsam. Kɔɔto ahorow a ɛwɔ Bulgaria antumi ammɔ Adansefo no ho ban wɔ mmara kwan so.\nBere a Adansefo no hui sɛ ɔman no mu kɔɔto ahorow no ntumi mmoa wɔn no, wɔde wɔn asɛm kɔdan Europe Asɛnnibea a Ɛhwɛ Nnipa Ahofadi Ho Nsɛm So (ECHR). Afe 1998, 2001 ne 2004 no, ECHR no kaa sɛ Adansefo no ne Bulgaria aban no ankasa nkosiesie asɛm no. ECHR no kaa saa akyi no, aban no san gye toom sɛ Yehowa Adansefo no nsom wɔ ɔman no mu. Afei, aban no hyɛɛ hokwan ahorow a Adansefo no wɔ no mu kena. Ebi te sɛ, hokwan a wɔwɔ sɛ wɔn ahonim nti wɔrenkɔ sraadi, hokwan a wɔwɔ sɛ wɔyɛ adwuma foforo si sraadi ananmu, ne hokwan a wɔwɔ sɛ wɔbɛka wɔn gyidi ho asɛm akyerɛ nkurɔfo a obiara renhaw wɔn.\nƆsom mu ahofadi a Adansefo no wɔ ne sɛnea wɔyɛ wɔn som mu nneɛma a obiara nhaw wɔn adwene no, Yehowa Adansefo a wɔwɔ Bulgaria no ani sɔ pa ara. Nanso, nkurow ahorow a ɛwɔ ɔman no mu no, ebi de wɔn mmara ahorow siw asɛnka adwuma a Adansefo no yɛ no kwan anaa wɔmma wɔn kwan mma wonsi Ahenni Asa ahorow. Bio nso, na te-man-mufo no bi teetee Adansefo no san yɛ wɔn basabasa. Ɛwom, ɛtɔ da a, wɔn a wɔhwɛ ma mmara yɛ adwuma no boa kakra, nanso wɔnkyere basabasayɛfo no, anaa wɔmmɔ wɔn a wɔn ho akã no ho ban. Adansefo no kɔ so ne Bulgaria aban mpanyimfo no hyia sɛnea ɛbɛyɛ a wobesiesie wɔn ntam. Seesei mpo, yɛde asɛm bi akɔdan ECHR no, nanso bere nsoe sɛ wobedi asɛm no. Ɛne sɛ Bulgaria aban no mpɛ sɛ ɔma yɛn kwan ma yesi Ahenni Asa bi.\nShare Share Yehowa Adansefo a Wɔwɔ Bulgaria Ho Nsɛm